title: Formosat-5

text: NSPO allekirjoitti laukaisusopimuksen yhdysvaltalaisen SpaceX:n kanssa kesäkuussa 2010. Satelliitti oli tuolloin tarkoitus laukaista SpaceX:n Falcon 1e -raketilla Omelekilta joulukuussa 2013 tai alkuvuodesta 2014. Satelliitti siirrettiin myöhemmin raskaammalle Falcon 9 -raketille -1e-version jäädessä toteutumatta. Satelliitti on tarkoitus laukaista 720 kilometrin aurinkosynkroniselle kiertoradalle Kalifornissa sijaitsevasta Vandenberg Air Force Basesta.


title: Formosat-5

text: Satelliitin laukaisun toissijaisena hyötykuoramana on seattlelaisen Spaceflight Industriesin SHERPA-hyötykuorma-adapteri, joka kuljettaa kaikkiaan 87 pienempää hyötykuormaa (mm. mikrosatelliitteja ja cubesateja) kiertoradalle. SHERPAn hyötykuormana on myös Suomen ensimmäinen satelliitti, Aalto-1.


title: Santalahti

text: Santalahti on Tampereen läntinen kaupunginosa. Se rajoittuu pohjoisessa Näsijärveen, idässä Särkänniemen kaupunginosaan, etelässä Ylä-Pispalaan ja Ala-Pispalaaan sekä lännessä Lielahteen. Santalahden asemakaava vahvistettiin vuonna 1945.


title: Santalahti

text: Santalahdessa sijaitsee useita hylättyjä tehdasrakennuksia, jotka toimivat nykyään graffiti-gallerioina.


title: Santalahti

text: Santalahdessa on aikoinaan ollut rautateiden liikennepaikka. Paikalla sijainnut arkkitehti Bruno Granholmin suunnittelema ja vuonna 1907 valmistunut liikennepaikkarakennus purettiin paikan lakkauttamisen jälkeen 1970-luvulla.


title: Sakari Timonen (juristi)

text: Sakari "Saku" Timonen (s. 18. joulukuuta 1957 Juuka) on suomalainen bloggaaja, joka on tullut tunnetuksi pitämästään ”Uuninpankkopoika”-blogista. Varsinaiselta ammatiltaan hän on lakimies, ja hänellä on myös sosionomin koulutus. Hänen "Image"-lehden verkkosivuilla julkaistu bloginsa oli yksi Suomen suosituimmista, sillä oli kuukausittain noin puoli miljoonaa lukijaa. Timosen Facebook-sivulla puolestaan on yli 42 000 seuraajaa. Huhtikuussa 2017 Timonen siirtyi Imagesta Apu-lehden bloggaajaksi.


title: Sakari Timonen (juristi)

text: Pohjois-Karjalan Juuassa syntynyt Timonen suoritti 1980-luvun alussa kunnallistutkinnon Tampereen yliopistossa, minkä jälkeen hän työskenteli muutaman vuoden Maaningan kunnansihteerinä. Hän on tehnyt töitä Vantaan lastensuojelussa sosiaalityöntekijänä. Opiskeltuaan Helsingin yliopistossa oikeustiedettä Timonen toimi kymmenen vuoden ajan Helsingin apulaiskaupunginsihteerinä.


title: Sakari Timonen (juristi)

text: Vuonna 2000 hän palasi kotiseudulleen ja on sen jälkeen työskennellyt juristina.


title: Sakari Timonen (juristi)

text: Juuan kunnavaltuustoon Timonen valittiin vuonna 2012 SDP:n edustajana. Hän on myös kunnanhallituksen jäsen.


title: Sakari Timonen (juristi)

text: Blogissaan Timonen käsittelee yhteiskunnallisia epäkohtia, kuten köyhyyttä ja erilaisia työelämään liittyviä asioita sekä muun muassa maahanmuuttoon liittyviä kysymyksiä ja rasismia. Hän on kiinnostunut erityisesti työllistämiseen liittyvistä asioista ja arvostellut erityisesti kuntouttavaa työtoimintaa sekä kirjoittanut palkattoman työn eri muodoista ja ongelmista.


title: Sakari Timonen (juristi)

text: Timonen aloitti bloginsa vuonna 2010 ja on siinä oikonut maahanmuuttajien sosiaalietuuksista liikkuvia vääriä tietoja. Hän on käsitellyt blogissaan myös netin valeuutissivustoja kuten "MV-lehteä" ja "Magneettimediaa", oikaisemalla niissä esiintyviä perättömiä ja valheellisia väittämiä. Toukokuusta 2016 lähtien Timosen blogitekstit on julkaistu myös ruotsiksi käännettyinä.


title: Sakari Timonen (juristi)

text: Timosen oman luonnehdinnan mukaan hänen blogissaan on ”perusnegatiivinen sävy”, koska hän kirjoittaa ainoastaan asioista, jotka eivät Suomessa ole hyvin. Yleensä Timonen kirjoittaa aiheista, joihin hän voi ottaa mukaan myös juridiikkaa. Häntä on useasti pyydetty mukaan myös television ajankohtaisohjelmiin ja erilaisiin paneelikeskusteluihin, mutta hän ei pidä itseään julkisena esiintyjänä, vaan haluaa puhua tekstiensä kautta.


title: Sakari Timonen (juristi)

text: Timonen on lukuisia kertoja joutunut äärioikeistolaisten häirinnän kohteeksi. Vuonna 2013 hän oikaisi blogissaan maahanmuuttajien sosiaalietuisuuksiin liittyviä vääriä tietoja, muun muassa osoittamalla, että heidän saamansa vähimmäistoimeentulotuet ja työttömyyspäivärahat eivät ole kantaväestöä suurempia. Blogikirjoituksensa vuoksi Timonen sai lukuisia törkyviestejä, jotka sisälsivät myös väkivallalla uhkailua.


title: Sakari Timonen (juristi)

text: Kesäkuussa 2015 hän kirjoitti perussuomalaisten kansanedustajan Olli Immosen kytköksistä uusnatsijärjestö Suomen Vastarintaliikkeeseen, minkä jälkeen hänen käyttämäänsä blogipalvelua vastaan tehtiin palvelunestohyökkäys. Sen jälkeen blogi siirtyi elokuussa "Image"-lehteen. Maaliskuussa 2016 Timosta pitkään häiriköinyt ja solvannut salolainen perussuomalaisten kunnanvaltuutettu erotettiin lautamiehen tehtävistään, kun Varsinais-Suomen käräjäoikeus katsoi hänen nettikirjoittelunsa olevan ristiriidassa tuomarilta vaadittavan käytöksen kanssa. Saman vuoden kesäkuussa Timosen 81-vuotiaalle äidille lähetettiin kirjeessä kuollut rotta. Samanlaisen uhkailun kohteeksi joutui myös toinen maahanmuuttokriitikoista kirjoittanut bloggari ja hänen kolmevuotias poikansa.


title: Sakari Timonen (juristi)

text: Itsenäisyyspäivänä 2015 Timonen sai Sadankomitean tunnustuspalkinnon vaikutustyöstään yhteiskunnallisiin epäkohtiin puuttumisesta.


title: Argostólin arkeologinen museo

text: Argostólin arkeologinen museo () on arkeologinen museo Argostólin kaupungissa Kefalonián saarella Kreikassa. Se esittelee saarelta löydettyä esihistoriallista ja antiikin aikaista esineistöä.


title: Argostólin arkeologinen museo

text: Museo on perustettu vuonna 1957. Se korvasi tuolloin vuoden 1953 maanjäristyksessä tuhoutuneen aiemman museon. Myös uusi museo on kärsinyt usein maanjäristyksistä ja se on ollut suljettu vuoden 2014 järistyksestä lähtien. Museo sijaitsee aivan Argostólin keskustassa.


title: Argostólin arkeologinen museo

text: Museon kokoelmiin kuuluu esineitä paleoliittiselta kivikaudelta roomalaisen ajan lopulle. Salissa 1 on paleoliittisen ja neoliittisen kauden sekä keskisen helladisen kauden löytöjä muun muassa Sámista, Fiskárdosta, Skálasta ja Kokolátasta. Salissa 2 on mykeneläisen kauden esineitä, joista pääosa on hautalöytöjä muun muassa tholos-haudasta Póroksen Tzanátasta sekä Metaxátan kammiohaudoista. Salissa 3 on löytöjä Kefalonián antiikin aikaisen tetrapoliksen kaupungeista Pale, Krane, Pronnoi ja Same, sekä muun muassa Fiskárdon, Kokolátan ja Metaxátan hautausmailta ja Diakátan luolasta. Merkittävimpiin esineisiin kuuluvat muun muassa mykeneläisaikaiset kultakorut sekä kyliks ja krateeri 1100-luvulta eaa.


title: Loris Karius

text: Loris Karius (s. 22. kesäkuuta 1993 Biberach an der Riß) on saksalainen jalkapallomaalivahti, joka edustaa Turkin Süper Liigassa pelaavaa Besiktasia.


title: Loris Karius

text: Karius siirtyi vuonna 2009 englantilaisen Manchester Cityn juniorijoukkueeseen. Hän ei pelannut seuran edustusjoukkueessa yhtään ottelua, ennen kuin siirtyi lyhyen lainan jälkeen tammikuussa 2012 kotimaansa Mainz 05:n organisaatioon. Debyyttinsä Mainzin edustusjoukkueessa Bundesliigassa Karius teki joulukuussa 2012 Hannover 96:iä vastaan tullen vaihdosta kentälle Christian Wetklon saatua punaisen kortin. Kaudella 2015–2016 Karius pelasi Mainzin paidassa kaikki 34 Bundesliigan ottelua pitäen nollapelin yhdeksän kertaa.


title: Loris Karius

text: Vakuuttavien peliesityksiensä ansiosta Liverpoolin päävalmentaja Jürgen Klopp hankki Kariuksen vuonna 2016. Siirtosumma oli 4,7 miljoonan punnan arvoinen, ja sopimuksen pituudeksi määritettiin viisi vuotta. Kauden 2017–2018 Mestarien liigan loppuottelussa Karius päästi kolme maalia Real Madridin voittaessa lukemin 3-1. Hän teki ottelussa kaksi henkilökohtaista virhettä, joiden katsottiin suorasti johtaneen Karim Benzeman ja Gareth Balen tekemiin maaleihin. Hetki ennen ensimmäistä maalia Karius sai kovan iskun päähänsä törmäyksessä Madridin Sergio Ramosin kanssa aiheuttaen lääkärinlausunnon mukaan aivotärähdyksen ja sen myötä visuospatiaalisen hahmotushäiriön.


title: Loris Karius

text: Karius on edustanut Saksan kaikkia ikäluokkamaajoukkueita alle 17-vuotiaista alle 21-vuotiaisiin. Hän on pelannut jokaisessa ikäluokassa yhden pelin.


title: Brauronin arkeologinen museo

text: Brauronin arkeologinen museo (; myös "Vravrónan arkeologinen museo") on arkeologinen museo Markópoulo Mesogaíaksen kunnassa Kreikassa lähellä Brauronin pyhäkköaluetta. Se esittelee pyhäkköalueelta ja sen lähialueelta löydettyä pääosin antiikin aikaista esineistöä.


title: Brauronin arkeologinen museo

text: Museon rakentaminen alkoi vuonna 1962 ja se avattiin vuonna 1969. Museo on kunnostettu 2000-luvulla. Museorakennus sijaitsee noin 300 metriä kaakkoon Brauronin arkeologiselta alueelta ja noin 1,5 kilometriä luoteeseen nykyisestä Vravrónan kylästä. Museon näyttelytilat ovat yhdessä kerroksessa ja niihin kuuluu vestibyyli sekä viisi näyttelysalia.


title: Brauronin arkeologinen museo

text: Museo kokoelmiin kuuluu löytöjä Brauronin vuosina 1948–1963 suoritetuilta arkeologisilta kaivauksilta, sekä muualta Mesógeian alueelta, kuten antiikin Myrrhinuksesta. Museo esittelee alueen esihistoriallisen ja antiikin ajan historiaa sekä pyhäkön Artemiin kulttia. Tärkeimmät Artemiin pyhäkköalueelta tehdyt löydöt ovat peräisin 300-luvulta eaa. Varhaisimmat museossa olevat esineet ovat neoliittisen ja mykeneläisen kauden (mm. Peratí, 1190–1075 eaa.) sekä geometrisen kauden (mm. Anavýssos) asutuksista ja hautausmailta, ja myöhäisimmät puolestaan alueen varhaiskristillisestä basilikakirkosta sekä keskiaikaisesta tornista.


title: Brauronin arkeologinen museo

text: Merkittävimpiin museoesineisiin kuuluvat pyhäköstä löydetyt Artemiin kulttiin liittyvät veistokset, reliefit ja muut votiivilahjat. Reliefeistä merkittävimpiin kuuluu niin kutsuttu ”Jumalten reliefi” (noin 420–410 eaa.), joka kuvaa Brauronin perustamismyyttiä. Siinä esiintyvät Zeus, Leto, Apollon ja Artemis, ja siihen ovat kuuluneet myös Orestes ja Ifigeneia. Osa reliefeistä kuvaa puolestaan pyhiinvaeltajina Artemiin luokse uhraamaan saapuvia perhekuntia. Muihin merkittäviin veistoksiin kuuluu muun muassa niin kutsutun ”Brauronin koren” yläosa arkaaiselta kaudelta 500-luvulta eaa. Artemista esittäneistä veistoksista on säilynyt osia, kuten pää ja torso. Kokoelmiin kuuluu myös lukuisia lapsia, kuten Artemiin kultin "arktos"-tyttöjä, esittäviä veistoksia. Osa lapsista tuo Artemille uhreja, esimerkiksi eräs tytöistä jänistä ja toinen lintua. Museon kokoelmiin kuuluu myös muun muassa hautakiviä sekä keramiikkaa.


title: Joensuun Taiteilijaseura

text: Joensuun Taiteilijaseura ry on vuonna 1945 perustettu Joensuussa toimiva yhdistys, johon kuuluu noin 150 taiteilijajäsentä ja 55 harrastajajäsentä eri puolilta Pohjois-Karjalaa. Seuran alkuperäinen nimi oli Joensuun taiteenystävät. Vuonna 1963 nimi muutettiin Joensuun taideyhdistykseksi. Nykyinen nimi otettiin käyttöön vuonna 2002.


title: Joensuun Taiteilijaseura

text: Seuran tehtävänä on edistää kuvataiteilijoiden taiteellisen työn perusedellytyksiä ja ammatillista asemaa sekä tukea kuvataiteen harrastustoimintaa. Seura järjestää kuvataidenäyttelyitä ja kursseja sekä edistää aktiivisesti pohjoiskarjalaista kulttuurielämää


title: Joensuun Taiteilijaseura

text:
Seuran ylläpitämä Galleria Kohina toimii Taitokorttelin tiilitalossa. Tiloissa toimii myös vuonna 1971 perustettu Suomen vanhin taidelainaamo.
Taiteilijaseuran toimisto sijaitsee Taidekeskus Ahjossa Kirkkokadulla.


title: Chairóneian arkeologinen museo

text: Chairóneian arkeologinen museo (; myös "Khaironeian arkeologinen museo") on arkeologinen museo Chairóneian kylässä Livadeián kunnassa Kreikassa. Se esittelee löydöksiä ennen kaikkea antiikin Khaironeian kaupungin alueelta ja lähiympäristöstä.


title: Chairóneian arkeologinen museo

text: Museo perustettiin vuonna 1903 ja aloitti toimintansa vuonna 1907. Museorakennus sijaitsee Chairóneian kylän itälaidalla lähellä Theban pyhän joukon joukkohaudalle Khaironeian taistelun jälkeen vuonna 338 eaa. pystytettyä leijonapatsasta. Museorakennus on yksikerroksinen ja sen päänäyttelytila koostuu kahdesta suuresta huoneesta. Museo on Boiotian toiseksi merkittävin Thívan arkeologisen museon jälkeen.


title: Chairóneian arkeologinen museo

text: Museon kokoelmiin kuuluu esineitä antiikin Khaironeiasta sekä sen lähialueilta, kuten Dístomosta, Elateiasta, Lebadeiasta ja Orkhomenoksesta. Esineitä on esihistorialliselta ajalta antiikin ajalle saakka. Esineisiin kuuluu muun muassa mykeneläisiä seinämaalauksia Orkhomenoksesta; veistoksia, kuten Athenen, Demeterin ja Kybelen patsaat sekä keisari Hadrianuksen muotokuva; hautalöytöjä sekä hautakiviä; lattiamosaiikkeja; piirtokirjoituksia; sekä rakennusten osia. Osa museoesineistä on esillä museon pihalla.


title: Punainen linja

text: Punainen linja voi tarkoittaa ainakin seuraavia:


title: Deloksen arkeologinen museo

text:
Deloksen arkeologinen museo (; myös "Díloksen arkeologinen museo") on arkeologinen museo Deloksen saarella Kreikassa saaren arkeologisen alueen yhteydessä. Se esittelee saarelta löydettyä pääosin antiikin aikaista esineistöä.
Museo on perustettu vuonna 1904 Deloksen kaivausalueen museoksi. Museorakennusta on laajennettu huomattavasti vuosina 1931 ja 1972. Nykyisin museossa on yhdeksän näyttelysalia. Museorakennus sijaitsee arkeologisen alueen itälaidalla.


title: Deloksen arkeologinen museo

text: Museon saleista kuusi on keskittynyt saarelta löydettyjen veistosten ja reliefien esittelyyn. Lisäksi kahdessa salissa on keramiikkaa esihistorialliselta ajalta hellenistiselle kaudelle ja yhdessä saaren yksityisasunnoista löydettyä esineistöä. Esineisiin lukeutuu muun muassa veistoksia arkaaiselta kaudelta alkaen; temppeleiden ja muiden rakennus koristeosia; hautapatsaita ja -kiviä 600-luvulta eaa. 1. vuosisadalla eaa.; keramiikkaa 2000-luvulta eaa. 1. vuosisadalle eaa.; koruja ja erilaisia pieniä esineitä, mukaan lukien fallisia esineitä; sekä lattiamosaiikkeja ja seinämaalauksia 100-luvulta ja 1. vuosisadalta eaa.


title: Deloksen arkeologinen museo

text: Merkittävimpiin esineisiin kuuluvat muun muassa mykeneläistä sotilasta esittävä norsunluinen laatta ajalta 1400–1200 eaa.; naksoslaisten lahjoittamat leijonapatsaat Leijonaterassilta (jossa ovat nykyisin kopiot) arkaaiselta kaudelta noin ajalta 620–600 eaa.; samoin arkaaiselta kaudelta olevat kuros- ja kore-veistokset; Boreasta ja Oreithyian sieppausta esittävä veistos 400-luvulta eaa.; Dioskuridesta ja Kleopatraa esittävät marmoriveistokset vuodelta 138 eaa.; sekä gallialaisten kilpien päälle astuvaa Apollonia esittävä veistos kelteistä Delfoissa saadun voiton (279/278 eaa.) kunniaksi 100-luvulta eaa.


title: Eleusiin arkeologinen museo

text: Eleusiin arkeologinen museo (; myös "Elefsínan arkeologinen museo") on arkeologinen museo Eleusiin arkeologisen alueen yhteydessä Elefsínan kaupungissa Ateenan metropolialueella Kreikassa. Se esittelee Eleusiista löydettyä pääosin antiikin aikaista esineistöä.


title: Eleusiin arkeologinen museo

text: Museo on rakennettu vuosina 1889–1890. Se tehtiin Eleusiin pyhäkköalueen kaivauksissa löytynyttä esineistöä varten. Museorakennusta laajennettiin vuonna 1930. Museo kärsi vaurioita vuoden 1999 maanjäristyksessä ja kunnostettiin tuon jälkeen. Rakennus sijaitsee arkeologisen alueen lounaislaidalla ja käsittää kuusi näyttelysalia. Lisäksi esineitä on näytteillä myös museon pihalla.


title: Eleusiin arkeologinen museo

text: Museon kokoelmiin kuuluu löytöjä esihistorialliselta ajalta roomalaiselle kaudelle saakka. Merkittävimpiin museoesineisiin kuuluvat muun muassa Kalydonin metsäkarjun ajoa esittävä roomalainen marmorinen sarkofagi; Eleusiin Pienemmän Propylaian eli toisen porttirakennuksen koristeosat, kuten karyatidipylväs; geometrisen ja arkaaisen kauden hauta-amforat; Demeterin ja Asklepioksen päättömät patsaat; sekä Rooman keisarien ja keisari Hadrianuksen rakastetun Antinooksen patsaat.


title: Epidauroksen arkeologinen museo

text: Epidauroksen arkeologinen museo () on arkeologinen museo Epidauroksen Asklepieionin arkeologisen alueen yhteydessä Epídavroksen kunnassa Kreikassa. Se esittelee alueen kaivauksissa löydettyä antiikin aikaista esineistöä.


title: Epidauroksen arkeologinen museo

text: Museo on perustettu vuonna 1897. Museorakennus rakennettiin vuosina 1898–1900 ja museo aloitti toimintansa vuonna 1909. Näin museorakennus on yksi Kreikan vanhimpia alun perin museoksi tehtyjä rakennuksia. Museo rakennettiin Epidauroksen pääosin vuosina 1881–1928 suoritettujen kaivausten löytöjä varten. Museota on laajennettu lisäsiivillä myöhemmin. Museorakennus on pitkänomainen ja sijaitsee Epidauroksen teatterin ja muun pyhäkköalueen välissä. Se koostuu vestibyylistä sekä kahdesta pitkästä salista.


title: Epidauroksen arkeologinen museo

text: Museon kokoelmiin kuuluu löytöjä Epidauroksen Asklepioksen pyhäkkäalueelta. Esineet ajoittuvat arkaaiselta kaudelta roomalaiselle kaudelle. Museoesineisiin kuuluu muun muassa rakennusten osia, kuvapatsaita, reliefejä, keramiikkaa, votiivilahjoja ja piirtokirjoituksia. Merkittävimpiin museoesineisiin lukeutuvat muun muassa Asklepioksen ja Artemiin temppelien koristeosat; suurikokoinen Asklepioksen patsas; sekä antiikin aikaiset pronssiset lääketieteelliset instrumentit.


title: Isthmian arkeologinen museo

text: Isthmian arkeologinen museo () on arkeologinen museo Isthmian arkeologisen alueen yhteydessä Loutráki-Perachóra-Ágioi Theódoroin kunnassa Kreikassa. Se esittelee alueelta löydettyä pääosin antiikin aikaista esineistöä.


title: Isthmian arkeologinen museo

text: Museo on rakennettu vuonna 1970 ja avautui yleisölle vuonna 1978. Museorakennus sijaitsee Kyrás Vrýsin kylässä aivan Isthmian arkeologisen alueen etelälaidalla.


title: Isthmian arkeologinen museo

text: Musoen kokoelmiin kuuluu esineitä Isthmian Poseidonin pyhäkköalueelta, jossa sijaitsivat muun muassa Poseidonin temppeli ja Palaimonin pyhäkkö, sekä muun muassa Kenkhreain antiikin aikaisen sataman kaivauksilta ja Ráchin hellenistisen ajan asutuksesta.


title: Isthmian arkeologinen museo

text: Merkittävimpiin esineisiin lukeutuvat muun muassa pyhäkköalueelta löydetty "perirrhanterion", joka on neljän koren tukema marmorinen astia rituaalista puhdistautumiusta varten, 600-luvulta eaa.; skyyttiläiset pronssikypärät 500- ja 400-luvuilta eaa.; Isthmian kisoihin, urheilijoihin ja urheilulajeihin liittyvät löydöt, kuten urheilijoiden patsaat, votiivilahjat ja kiviset painot; Amfitriten patsas 100-luvulta jaa.; lasiset mosaiikit 300-luvulta jaa.; sekä Kenkhreaista löydetyt norsunluiset koristelaatat samoin noin 300-luvulta jaa.


title: Ithakan arkeologinen museo

text: Ithakan arkeologinen museo () on arkeologinen museo Vathýn kylässä Ithakan saarella Kreikassa. Se esittelee saarelta löydettyä pääosin antiikin aikaista esineistöä.


title: Ithakan arkeologinen museo

text: Museo rakennettiin 1960-luvulla. Museorakennukseen kuuluu vestibyyli ja kolme näyttelysalia. Se sijaitsee saaren pääkylän Vathýn itäosassa lähellä katedraalia.


title: Ithakan arkeologinen museo

text: Museo käsittää löytöjä kaivauksista eri puolilta saarta, pääosin saaren eteläosasta, mukaan lukien Aetós, Pisaetóksen (Píso Aetós) Apollonin pyhäkkö, Kióni ja Vathý, mutta myös joistakin pohjoisosan kohteista. Esineet ajoittuvat pääosin geometriselta kaudelta roomalaiselle kaudelle. Varhaisimmat esineet ovat peräisin mykeneläiseltä kaudelta. Kokoelmiin kuuluu erityisesti geometrisen kauden keramiikkaa. Keramiikan (yli 1 000 esinettä) lisäksi kokoelmissa on muun muassa hautakiviä, pronssi- ja norsunluuesineitä ja pieniä figuriineja sekä muita kulttiesineitä.


title: Korfun arkeologinen museo

text: Korfun arkeologinen museo (; myös "Kérkyran arkeologinen museo") on arkeologinen museo Korfun kaupungissa Korfun saarella Kreikassa. Se esittelee saarelta löydettyä pääosin antiikin aikaista esineistöä.


title: Korfun arkeologinen museo

text: Museo on rakennettu vuosina 1962–1965 ja se otettiin käyttöön vuonna 1967. Museorakennusta laajennettiin vuonna 1994. Museorakennus sijaitsee kaupungin keskustan etelälaidalla. Siinä on kaksi kerrosta ja useita näyttelysaleja.


title: Korfun arkeologinen museo

text: Museon kokoelmiin kuuluu esineitä neoliittiselta kivikaudelta roomalaiselle kaudelle saakka. Löydökset ovat peräisin kaivauksista eri puolilta saarta, kuten Palaiópolista, Garítsasta, Kanónista ja Kassiópista, sekä Manner-Kreikan Thesprotiasta. Kokoelmiin kuuluu muun muassa temppelien koristeosia, marmori- ja pronssipatsaita, pienoispatsaita, hautakiviä ja hautalöytöjä, keramiikkaa, koruja sekä rahoja.


title: Korfun arkeologinen museo

text: Merkittävimpiin museoesineisiin kuuluvat Korfun tärkeimmän antiikin aikaisen kulttipaikan Kanónin Artemiin temppelin löydökset, mukaan lukien sen gorgonkuvainen päätykolmiokoristelu arkaaiselta kaudelta vuodelta 585 eaa., joka on vanhin löydetty kivinen temppelin päätykolmiokoristelu; Dionysoksen temppelin päätykolmiokoristelut; Artemista esittävät pienoispatsaat; Apollonin patsaan torso; antiikin aikaisen hautausmaan löydökset, kuten niin kutsuttu Menekrateen leijona 600-luvulta eaa.; Filistionin, Agenoksen ja Arpaliin tyttären, hautakivi piirtokirjoituksella; sekä antiikin aikaisen agoran löydökset.


title: VBS3

text: VBS3 (Virtual Battlespace 3) on jatko-osa Bohemia Interactive Simulationsin kehittämälle VBS2-sotasimulaattorille. Simulaattorilla harjoitellaan taistelutilanteita ja taisteluvälineiden käyttöä. Sen tarkoitus ei kuitenkaan ole korvata perinteistä fyysistä harjoittelua vaan sitä onkin kutsuttu edulliseksi tavaksi kouluttaa sotilaita näiden koulutuksen alkuvaiheessa.


title: VBS3

text: VBS3 mahdollistaa realistisien taistelutilanteiden harjoittelemisen sekä maalla, ilmassa että vedessä. Kouluttaja voi luoda simulaattorissa koulutuksen puitteissa lähes minkälaisen tahansa skenaarion. Kouluttaja voi seurata koulutettavien sotilaita reaaliaikaisesti ja pystyy antamaan komentoja ja muokkaamaan taistelutilanteita kesken operaation tuoden esimerkiksi vihollisen vahvistuksia taistelukentälle. VBS3 on suunniteltu käytettäväksi ammattilaiskäyttöön ja sitä pyrittiin kehittämään käyttäjien toiveiden mukaan. VBS-sarjaa on käytetty useissa NATO-maissa jo viiden vuoden ajan.


title: VBS3

text: VBS3 perustuu Bohemia Interactiven kehittämään ARMA-pelisarjasta tuttuun Real Virtuality 3 -pelimoottoriin. Samainen pelimoottori oli käytössä myös VBS2:ssa, mutta versionumeron vaihdoksen myötä sotasimulaattori sai useita hyödyllisiä päivityksiä, kuten henkilökohtaiset pelaajahahmot, monipuolisemmat maastot, modernimman käyttöliittymän ja paremmat fysiikat. VBS3:n mukana tulee useita ammattilaiskäyttöön tarkoitettuja työkaluja, kuten Visitor-karttaeditorin, Oxygen-konfigurointisovelluksen ja reaaliaikaisen tehtäväeditorin. Moottori mahdollistaa jopa 10000 neliökilometrin kokoisten karttojen luomisen ja niiden elävöittämiseen miljoonilla VMAP-datasta tuoduilla tiedoilla. Karttaan voidaan myös laittaa satelliittikuvista saadut tarkat laserkeilausdatat pinnanmuotojen muodostamiseksi ja pintatekstuureiksi. Kun kartta on saatu VBS3:seen, simulaattori muodostaa realistisen simulaation oikeasta maailmasta, luoden esimerkiksi tuulen mukaan liikkuvia puita ja heinää, maaston epätasaisuuksia, eläimistöä, varjoja, dynaamisen valaistuksen, sään sekä yön ja päivän vaihtelun.


title: VBS3

text: VBS:n tärkein koulutustyökalu on "After Action Review" eli AAR. Toiminto tallentaa harjoitellun tilanteen ja kaikki mahdolliset tapahtumat pelimaailmassa. Sen avulla kouluttaja voi toistaa juuri harjoitellun tilanteen, näyttää missä tehtiin virheitä tai onnistuttiin ja tämän jälkeen aloittaa harjoituksen nopeasti uudestaan. Verrattuna maastoharjoitukseen, jossa siirtyminen vie huomattavasti aikaa, virtuaalikoulutus on nopeampi ja selkeämpi tapa opettaa taistelutilanteita ja -taktiikoita.


title: VBS3

text: Useita erilaisia simulaatiojärjestelmiä voidaan linkittää toisiinsa VBS:n käyttämien HLA-, DIS- ja CIGI-porttien avulla. Versiosta 3.8 lähtien VBS3:n mukana on tullut Bohemia Interactive Simulationsin itse kehittämä VBS-portti, jonka sanotaan olevan nopeampi, helppokäyttöisempi ja monipuolisempi kuin aiemmat ratkaisut.


title: VBS3

text: VBS3 käyttää Nvidian kehittämää PhysX-fysiikkakirjastoa sotasimulaattorinsa uusimmassa versiossa. PhysX:n käyttö mahdollistaa tuhoutuvien rakennusten luomisen ja realistisemman mallinnuksen ajoneuvojen hallintaan.


title: VBS3

text: Siinä missä VBS2:n suurin mahdollinen pistemäärä 3D-malleissa oli noin 23000 kappaletta, VBS3:ssa raja on lähes katoton. Tästä esimerkkinä on Bohemia Interactive Simulationsin luoma täysin toimiva Britannian Kuninkaallisen armeijan luokan 45-hävittäjä, jota asianomaiset käyttävät koulutustarpeissaan.


title: VBS3

text: VBS3 on Bohemia Interactive Simulations -yhtiön tuotos, jolla ei ole mitään tekemistä aiemman omistajansa Bohemia Interactive Studio-peliyhtiön kanssa.


title: Kosin arkeologinen museo

text: Kosin arkeologinen museo () on arkeologinen museo Kosin kaupungissa Kosin saarella Kreikassa. Se esittelee saarelta löydettyä pääosin antiikin aikaista esineistöä.


title: Kosin arkeologinen museo

text: Museo on rakennettu vuonna 1935 Kosin italialaisvallan aikana ja se aloitti toimintansa vuonna 1936. Museo rakennettiin italialaisten ja saksalaisten saarella suorittamien arkeologisten kaivausten löytöjä varten. Museorakennus on kaksikerroksinen ja edustaa tyyliltään fasismin arkkitehtuuria. Näyttelytilat ovat ensimmäisessä kerroksessa, kun taas toinen kerros ja kellarikerros ovat varastokäytössä.


title: Kosin arkeologinen museo

text: Museon kokoelmiin kuuluu löytöjä Kosin kaupungin arkeologisilta alueilta, mukaan lukien Kosin agora, Läntinen arkeologinen alue, Roomalainen odeion ja Roomalainen talo ("Casa Romana"), sekä kaupungin lähellä sijaitsevasta Asklepieionista. Museoesineisiin kuuluu muun muassa patsaita, hautareliefejä, lattiamosaiikkeja, keramiikkaa ja rahoja. Merkittävin lattiamosaiikki esittää Asklepioksen saapumista Kosille.


title: Lefkaksen arkeologinen museo

text: Lefkaksen arkeologinen museo (; myös "Lefkádan arkeologinen museo") on arkeologinen museo Lefkaksen kaupungissa Lefkaksen saarella Kreikassa. Se esittelee saarelta löydettyä esihistoriallista ja antiikin aikaista esineistöä.


title: Lefkaksen arkeologinen museo

text: Museo on perustettu vuonna 1999. Se toimii Lefkaksen kulttuurikeskuksen rakennuksessa, joka sijaitsee Lefkaksen kaupungin pohjoisosissa lähellä merenrantaa. Museon käytössä on neljä näyttelysalia. Suuri osa esineistä on peräisin saaren kaivauksista 1900-luvun alkupuolelta, jolloin kaivauksia suoritti erityisesti Wilhelm Dörpfeld. Esineistö on ollut vuosikymmenten varrella sijoitettuna lukuisissa eri paikoissa, muun muassa Ioánninassa.


title: Lefkaksen arkeologinen museo

text: Museon kokoelmiin kuuluu esineitä paleoliittiselta kivikaudelta roomalaiselle ajalle saakka. Esineisiin kuuluu muun muassa neoliittisen kauden löytöjä Choirospilián luolasta Éfgirosta, kulta- ja hopeaesineitä varhaishelladisista haudoista Nydrín Stenósta ja Skároksesta, hautalöytöjä antiikin Leukaksen kaupungin hautausmailta, sekä löytöjä Asvótrypan luolasta Frýnistä, Nymfien luolasta Agía Kyriakísta sekä Meganísin saarelta.


title: Lefkaksen arkeologinen museo

text: Sali 1 esittelee klassisen ja hellenistisen ajan julkista ja yksityistä elämää. Esineisiin kuuluu rakennusten koristeosia ja keramiikkaa; maanviljelyyn, mukaan lukien oliivin- ja viininviljely, sekä kalastukseen, käsityöammatteihin ja kaupankäyntiin liittyviä löytöjä; sekä esimerkiksi soittimia. Sali 2 esittelee antiikin uskonnollista elämää, mukaan lukien kultit ja jumalat, pyhäköt, votiivilahjat ja mytologiset aiheet. Sali 3 käsittelee hautaustapoja ja esittelee hautalöytöjä, kuten keramiikkaa ja pronssiesineitä, figuriineja, leluja, rahoja ja koruja. Kokoelmiin kuuluu myös hautakiviä, sarkofageja ja uurnia. Sali 4 on omistettu Wilhelm Dörpfeldin muistolle ja esittelee tämän tekemiä paleoliittisen, neoliittisen ja mykeneläisen kauden löytöjä, mukaan lukien keramiikka, kiviset työkalut, ihmishahmoiset figuriinit, pronssiset aseet ja työkalut sekä kulta- ja hopeakorut.


title: Marathonin arkeologinen museo

text: Marathonin arkeologinen museo (; myös "Marathónaksen arkeologinen museo") on arkeologinen museo Vranáksen kylässä Marathónaksen kunnassa Kreikassa. Museo esittelee muinaisen Marathonin alueelta tehtyjä esihistoriallisia ja antiikin aikaisia löytöjä.


title: Marathonin arkeologinen museo

text: Museo on perustettu ja rakennettu vuonna 1975. Se sai alkunsa, kun alueella tehtiin useita hautalöytöjä vuosina 1970–1973. Tuolloin Efgénios Panagópoulos lahjoitti museon, ettei löytöjä vietäisi Ateenaan. Museo uusittiin Ateenan olympialaisten alla vuonna 2004. Museorakennus sijaitsee Marathonin taistelun (490 eaa.) taistelukentän yhteydessä. Sen lähellä sijaitsevat mykeneläisaikaisten hautojen (2000–1600 eaa.) arkeologinen kohde sekä Marathonin taistelussa kuolleiden plataiailaisten hautakumpu.


title: Marathonin arkeologinen museo

text: Museon kokoelmiin kuuluu löytöjä neoliittiselta kivikaudelta 5000-luvulta eaa. roomalaisen ajan lopulle. Museon näyttelyt on jaettu kuuteen saliin.


title: Marathonin arkeologinen museo

text: Salissa 1 on löytyjä muun muassa Oinóin Panin luolasta, joka toimi asuin- ja hautapaikkana neoliittisen kauden lopulta 5300–3200 eaa. varhaiselle pronssikaudelle 3200–2700 eaa. ja antiikin aikana Panin kulttipaikkana. Panin uskottiin muun muassa auttaneen kreikkalaisia Marathonin taistelussa. Salissa 2 on löytöjä muun muassa kivikautisilta ja pronssikautisilta hautausmailta Bórizan Tsépistä, Vranáksesta ja Plásista, mukaan lukien kiviesineitä, keramiikkaa, marmorisia figuriineja, kivisiä ja pronssisia nuolenkärkiä ja koruja. Salissa 3 on löytöjä Marathonin Tetrapoliin (Marathon, Oinoe, Trikorythos ja Probalinthos) hautausmailta geometriselta, arkaaiselta ja klassiselta kaudelta.


title: Marathonin arkeologinen museo

text: Sali 4 on omistettu puhuja ja senaattori Herodes Atticukselle, joka oli kotoisin Marathonista ja omisti alueella paljon maata. Löytöihin kuuluu muun muassa Herodeen ja tämän perheenjäsenten ja oppilaiden patsaita sekä roomalaisaikaisia piirtokirjoituksia. Sali 5 on omistettu Herodes Atticuksen Marathonin Brexízaan vuonna 160 perustamalle egyptiläisten jumalten temppelille. Se oli rakennettu soiseen paikkaan ja jäljitteli Niilin suistossa ollutta Serapiksen temppeliä. Löytöihin kuuluu muun muassa suurikokoisia egyptiläistyylisiä patsaita, joista miespatsaat muistuttavat faaraoiden patsaita ja naispatsaat Isiksen patsaita. Patsaisiin kuuluu muun muassa Horus ja sfinksi.


title: Marathonin arkeologinen museo

text: Lisäksi niin kutsutussa Voitonmerkkisalissa on ateenalaisten Marathonin taistelun voiton muistoksi pystyttämän joonialaista tyyliä edustavan pylvään jäänteet. Pylväs oli alun perin kymmenmetrinen ja sen päällä oli voitonjumalatar Niken patsas. Siitä on säilynyt kaksi pylväänosaa sekä joonialainen kapiteeli. Salissa on myös keramiikka- yms. löytöjä ateenalaisten ja plataiailaisten haudoista.


Saavutettujen etuuksien säilyttämislauseke on säännös, jossa vanhaa sääntöä edelleen sovelletaan joitakin olemassa olevia tilanteita varten, kun taas uusi sääntö koskee kaikkia tulevia tapauksia. Ne jotka on vapautettu uudesta säännöstä, on sanottu omistavan "saavutetun etuuden tai saavutetun- tai vakiintuneen oikeuden". Usein säilyttämislausekkeen aika on rajoitettu; sitä voidaan jatkaa tietyn aikaa, tai se voi kadota tietyissä tilanteissa. Esimerkiksi "saavutettujen etuuksien voimalaitos" voi olla vapautettu uusista, rajoittavammista saastumista koskevista laeista, mutta poikkeus voidaan kumota ja uusia sääntöjä sovellettaisiin, jos voimalaa laajennettaisiin. Usein tällainen säännös on tehty kompromissina tai käytännöllisyyden takia, jotta uudet säännöt voivat tulla voimaan ilman järkyttävää vakiintuneen logistiikan tai poliittisen tilanteen muuttumista. Tähän ulottuu myös sääntö, että sääntöjä ei pitäisi soveltaa taannehtivasti.


title: Saavutettujen etuuksien säilyttämislauseke

text: Esimerkiksi uusissa laeissa mietitään kuinka kauan vanhoja lakeja sovelletaan. Näitä kutsutaan "siirtymäsäännöksiksi" ja niissä käsitellään muun muassa, minkälaisiin tapauksiin sovelletaan vanhoja lakeja ja missä uusia. Saavutettujen etujen säilyttämislausekkeet ovat "poikkeuslausekkeiden" yksi ilmenemismuoto.


title: Mykenen arkeologinen museo

text: Mykenen arkeologinen museo () on arkeologinen museo Mykenen arkeologisen alueen yhteydessä Árgos-Mykíneen kunnassa Kreikassa. Se esittelee Mykenen kaivauksissa löydettyä pääosin mykeneläisaikaista, pronssikautista esineistöä.


title: Mykenen arkeologinen museo

text: Museon rakentaminen alkoi vuonna 1985. Erilaisten vaiheiden jälkeen se avattiin lopulta vuonna 2003. Museoon siirrettiin osa Kansallisen arkeologisen museon ja Náfplion arkeologisen museon mykeneläisaikaisesta esineistöstä.


title: Mykenen arkeologinen museo

text: Museorakennus sijaitsee nykyisen Mykíneen kylän koillispuolella sijaitsevan Mykenen linnavuoren välittömässä läheisyydessä sen pohjoispuolella. Museo on rakennettu rinteeseen kolmeen tasoon ja sen yhteispinta-ala on noin 2 000 neliömetriä. Tästä noin neljännes on näyttelytiloja. Ne sijaitsevat museon itäsiivessä kahdessa tasossa ja yhteensä kolmessa näyttelysalissa. Lisäksi museorakennuksessa on muun muassa muita löydösten säilytystiloja.


title: Mykenen arkeologinen museo

text: Museon kokoelmiin kuuluu noin 2 500 esinettä. Niihin kuuluu löytöjä varhaiselta pronssikaudelta noin 3000 eaa. hellenistiselle kaudelle 100-luvulle eaa. saakka. Esineisiin kuuluu muun muassa hautalöytöjä, kuten keramiikkaa, koruja, aseita ja erilaisia tarvekaluja; Mykenen palatsin seinämaalauksia; idoleita eli jumalankuvia; sekä lineaari-B-kirjoitusta sisältäviä savitauluja. Museossa on esillä myös niin kutsutun Agamemnonin kuolinnaamion kopio; alkuperäinen on Kansallisessa arkeologisessa museossa Ateenassa.


title: Mykenen arkeologinen museo

text: Kokoelmat on jaettu kolmeen saliin. Ensimmäinen sali esittelee mykeneläistä elämää muun muassa keramiikkalöytöjen avulla. Toinen sali esittelee hautaustapoja ja hautalöytöjä muun muassa Mykenen hautakehistä A ja B. Kolmas sali esittelee ennen kaikkea mykeneläistä hallintoa, kauppaa, uskontoa, taidetta ja tekniikkaa. Museo esittelee myös alueen arkeologisten kaivausten historiaa.


title: Anastasija Jermakova

text: Anаstаsija Nikolajevna Jermаkovа (, s. 8. huhtikuuta 1983 Moskova, Venäjän SFNT, Neuvostoliitto) on venäläinen kilpauransa päättänyt taitouimari, olympiavoittaja, maailman- ja euroopanmestari.


title: Anastasija Jermakova

text: Jermakova voitti sekä pariuinnin että joukkueuinnin olympiakultaa Ateenassa 2004 ja Pekingissä 2008 parinaan Anastasija Davydova. Hän voitti runsaasti mitaleja myös MM-kilpailuista ja yhdistetyssä vapaaohjelmassa Euroopan mestaruuden vuonna 2010.


title: Patraksen arkeologinen museo

text: Patraksen arkeologinen museo ( tai "Patrón") on arkeologinen museo Patraksen kaupungissa Kreikassa. Se esittelee kaupungista ja sen lähialueelta löydettyä pääosin antiikin aikaista esineistöä.


title: Patraksen arkeologinen museo

text: Patraksen alueen arkeologiset löydöt sijoitettiin alun perin kaupungin julkisiin rakennuksiin ja kouluihin tai Kansalliseen arkeologiseen museoon Ateenaan. Kaupungin oma arkeologinen museo perustettiin vuonna 1934. Se toimi pitkään Ioánnis Karamandániksen tätä varten lahjoittamassa kaksikerroksisessa talossa kaupungin keskustassa. Suunnitelmat uuden museon rakentamisesta saivat alkunsa 1980-luvulla. Arkkitehtuurikilpailu uudesta museorakennuksesta järjestettiin vuonna 2001. Museo rakennettiin vuosina 2005–2009 ja sen näyttelyt valmistuivat 2009–2011. Museorakennus sijaitsee kaupungin koillisosassa keskustan ulkopuolella, kaupungin pohjoisen sisääntuloväylän varrella. Rakennus edustaa modernia arkkitehtuuria. Siihen kuuluu näyttelytilojen lisäksi muun muassa museokauppa, pieni amfiteatteri sekä tutkimus-, konservointi-, opetus-, toimisto- ja varastotiloja.


title: Patraksen arkeologinen museo

text: Museon kokoelmiin kuuluu löytöjä pääosin Patraksesta sekä läntisen Akhaian alueelta. Löydöt ajoittuvat esihistorialliselta ajalta 3000-luvulta eaa. roomalaiselle kaudelle 300-luvulle jaa. Museo esittelee Patraksen kaupungin historiaa ja kehitystä, antiikin aikaisen kaupungin topografiaa ja rakennuksia, antiikin aikaista julkista ja yksityistä elämää kaupungissa, sekä kauppaa, ammatteja, sotaa, uskontoa, hautaustapoja ja viihdettä antiikin aikana. Esineisiin lukeutuu muun muassa mykeneläisaikaista keramiikkaa ja aseita; veistoksia, kuten Athene Parthenoksen roomalaisaikainen kopio; hellenistisen ja roomalaisen ajan koruja ja lasiesineitä; sekä lattiamosaiikkeja roomalaisista huviloista.


title: Tuojoki

text: Tuojoki (, pinyin: Túo Jiāng) on Kiinan joki Sichuanin maakunnan itäosassa. Joki virtaa pohjoisesta etelään Ziyangin ja Neijiangin kaupungien läpi ja yhtyy Jangtsejokeen Luzhoun kaupungissa. Joen pituus on 702 metriä ja sen valuma-alue on 27,860 neliökilometriä.


title: Pireuksen arkeologinen museo

text: Pireuksen arkeologinen museo () on arkeologinen museo Pireuksen kaupungissa Ateenan metropolialueella Kreikassa. Se esittelee Pireuksen alueelta sekä Argo-Saronisilta saarilta löydettyä pääosin antiikin aikaista esineistöä.


title: Pireuksen arkeologinen museo

text: Pireuksen arkeologisen museon kokoelma sai alkunsa yksityiskokoelmana. Se käsitti muun muassa Pireuksen antiikin aikaisen sataman alueelta tehtyjä hauta- sekä muita löytöjä. Ensimmäinen museo perustettiin vuonna 1935. Nykyinen museo perustettiin vuonna 1966 aikaisemman laajennukseksi ja avattiin vuonna 1981. Uusi museorakennus rakennettiin vuosina 1996–1998. Tämän jälkeen vanha museorakennus jäi varastotiloiksi. Museo kärsi jonkin verran vaurioita vuoden 1999 maanjäristyksessä ja korjattiin tuon jälkeen.


title: Pireuksen arkeologinen museo

text: Museorakennus on kaksikerroksinen ja sen näyttelytilat koostuvat yhteensä kymmenestä salista. Lisäksi esineitä on näytillä myös museon ulkotiloissa. Museon kokonaispinta-ala on noin 1 400 neliömetriä ja näyttelytilojen koko noin 1 000 neliömetriä. Vanha museorakennus sijaitsee nykyisen museon vieressä. Aivan museon vieressä on myös hellenistisellä ajalla rakennetun Zean teatterin arkeologinen alue.


title: Pireuksen arkeologinen museo

text: Museo esittelee Pireuksen antiikin aikaisen kauppa- ja sotasataman historiaa ja alueelta tehtyjä löytöjä. Lisäksi sen kokoelmiin kuuluu esineitä muun muassa Kallithéasta, Moschátosta, Attikan rannikolta, Argo-Saronisilta saarilta sekä Kytheralta. Ajallisesti löydöt ajoittuvat mykeneläiseltä pronssikaudelta 1700-luvulta eaa. roomalaiselle ajalle 300-luvulle jaa. Merkittävimmät löydöt ajoittuvat klassiselle kaudelle 400- ja 300-luvuille eaa. Esineisiin kuuluu muun muassa marmorisia ja pronsissia patsaita, keramiikkaa, pronssiesineitä, figuriineja, soittimia, koruja, hautakiviä sekä votiivi- ja hautareliefejä.


title: Pireuksen arkeologinen museo

text: Varhaisimpiin löytöihin kuuluvat löydöt Kytheran minolaisesta vuorenhuippupyhäköstä sekä Ágios Konstantínoksen mykeneläisestä pyhäköstä Méthanan niemeltä. Museon merkittävimpiä esineitä ovat harvinaiset pronssiveistokset, joita on säilynyt antiikin ajalta muutoin suhteellisen vähän, koska niiden materiaali on käytetty myöhemmin uudelleen. Museon pronssipatsaat ovat säilyneet, koska ne oli piilotettu ennen roomalaisten hyökkäystä, ja jääneet unohduksiin. Niistä merkittävimmät ovat Apollonia esittävä niin kutsuttu Pireuksen Apollon arkaaiselta kaudelta noin 530–520 eaa., mikä on harvoja tuolta kaudelta säilyneitä pronssisia veistoksia; sekä Athenea esittävä pronssipatsas (Pireuksen Athene) ja kaksi Artemiin pronssipatsasta (Pireuksen Artemiit), jotka ovat 300-luvulta eaa. Merkittävimpiin esineisiin lukeutuvat myös Moscháton Kybelen temppelin sekä Kallithéan temppelinkaltaisen muistomerkin veistokset.


title: Pireuksen arkeologinen museo

text: Ensimmäinen kerros


title: Pireuksen arkeologinen museo

text: Toinen kerros


title: Pireuksen arkeologinen museo

text: Ulkotilat


title: Thásoksen arkeologinen museo

text: Thásoksen arkeologinen museo () on arkeologinen museo Thásoksen kaupungissa eli Liménas Thásoussa Thásoksen saarella Kreikassa. Se esittelee antiikin Thasoksen kaivauksista ja muualta saarelta löydettyä pääosin antiikin aikaista esineistöä.


title: Thásoksen arkeologinen museo

text: Museo on rakennettu vuosina 1931–1935. Kaupungin varhaisempi arkeologinen kokoelma toimi paikallisessa koulussa jo vuodesta 1911. Museo kunnostettiin ja sitä laajennettiin vuosina 1989–1999. Museorakennus sijaitsee Thásoksen kaupungin keskustan koillisosassa aivan kaupungin antiikin aikaisen agoran arkeologisen alueen vieressä. Sen kokonaispinta-ala on 2 376 neliömetriä ja vakituisen näyttelyn, johon kuuluu 17 salia, pinta-ala 1 400 neliömetriä. Lisäksi rakennukseen kuuluu muun muassa varasto- ja entisöintitiloja. Museo on Itä-Makedonian ja Traakian suurin museo ja yksi koko Pohjois-Kreikan suurimpia ja vanhimpia museoita.


title: Thásoksen arkeologinen museo

text: Museon kokoelmiin kuuluu noin 1 700 esinettä. Esineet ovat pääosin ajalta 600 eaa.–600 jaa. Varhaisimmat esineet ajoittuvat neoliittiselle kivikaudelle.


title: Thásoksen arkeologinen museo

text: Merkittävimpiin esineisiin kuuluu antiikin Thasoksen kaupungin akropoliilta vuonna 1911 löytynyt 3,5 metriä korkea kuros-patsas arkaaiselta kaudelta noin vuodelta 600 eaa. Löytöihin kuuluu myös esineitä saaren esihistoriallisen ajan asutuksista muun muassa Limenáriasta, Skála Sotíroksesta sekä Kastrí Theológoksesta, kuten esimerkiksi ihmishahmoisia pylväitä; saaren paroslaisten asuttajien mukanaan tuomaa keramiikkaa; kuulusta thasoslaisesta marmorista tehtyjä veistoksia; roomalaisajan keisarikulttiin liittyviä veistoksia, kuten Hadrianuksen patsas; saaren kuuluun viinintuotantoon liittyviä löytöjä, kuten viinintuotantoa säännelleitä lakeja piirtokirjoituksina sekä viininkuljetusastioissa olleita sinettejä; sekä varhaisbysanttilaisen kauden kirkoista tehtyjä löytöjä. Museon pihalla on suuria kiviesineitä, kuten rakennusten koristeosia, alttareita ja sarkofageja, sekä lattiamosaiikki roomalaisesta huvilasta.


title: Thessalonikin arkeologinen museo

text: Thessalonikin arkeologinen museo () on arkeologinen museo Thessalonikissa Kreikassa. Se on yksi koko Kreikan merkittävimmistä arkeologisista museoista, ja esittelee Thessalonikista ja kreikkalaisen Makedonian alueelta löydettyä pääosin antiikin aikaista esineistöä.


title: Thessalonikin arkeologinen museo

text: Museo on perustettu vuonna 1912 heti sen jälkeen, kun Makedonia oli liitetty Kreikkaan. Alkuvaiheessa kaupungin muinaismuistoja kerättiin muun muassa kouluihin sekä Rotundaan ja Valkoiseen torniin. Ensimmäisenä varsinaisena museona toimi Yeni Camin moskeija vuodesta 1925. Toisen maailmansodan aikana muinaismuistot kätkettiin maahan ja palautettiin museoon vuonna 1953.


title: Thessalonikin arkeologinen museo

text: Varsinaisen museorakennuksen suunnittelu alkoi 1950-luvulla. Se aloitti toimintansa vuonna 1962. Avajaiset olivat 27. lokakuuta kyseisenä vuonna kaupungin vapauttamisen 50-vuotisjuhlien yhteydessä. Heti alusta esillä olivat vasta samana vuonna esiin kaivetut Dervénin löydökset. Myös Verginan aarteet sijoitettiin museoon heti niiden löydyttyä, ja ne olivat museon merkittävimpiä esineitä kunnes Verginan hautojen omat museotilat valmistuivat vuonna 1998 ja aarteet siirrettiin sinne. Museo uusittiin kokonaisuudessaan vuosina 2002–2006.


title: Thessalonikin arkeologinen museo

text: Museorakennus edustaa antiikin kreikkalaisesta tilankäytöstä vaikutteita ottanutta modernia arkkitehtuuria. Rakennus on suojeltu vuodesta 2003 yhtenä kreikkalaisen modermismin merkkiteoksista. Aivan museon vieressä sijaitsee Bysanttilaisen kulttuurin museo.


title: Thessalonikin arkeologinen museo

text: Museon kokoelmiin kuuluu löytöjä esihistorialliselta ajalta antiikin ajan lopulle. Kokoelmiin kuuluu löytöjä arkeologisilta kaivauksilta eri puolilta Thessalonikia ja Makedoniaa. Lisäksi museossa on alun perin yksityiskokoelmista peräisin olleita esineitä. Museon pysyvät näyttelyt on järjestetty kuuteen kokonaisuuteen, jotka esittelevät muun muassa Makedonian historiaa esihistorialliselta ajalta antiikin ajan lopulle, asutusten ja kaupunkien kehittymistä, Thessalonikin kaupungin historiaa sekä kullan merkitystä makedonialaisessa kulttuurissa.


title: Thessalonikin arkeologinen museo

text: Monet merkittävimmistä esineistä ovat peräisin haudoista muun muassa Agía Paraskevístä, Dervénistä, Evropóksesta, Litístä, Sérresistä, Síndoksesta, Makrýgialoksesta ja Néa Filadélfeiasta sekä Verginasta. Merkittävimpiin museoesineisiin kuuluvat muun muassa lukuisat kultakorut; Dervénin krateeri, jonka koristelu esittää Dionysoksen ja Ariadnen avioitumista, noin vuodelta 330–320 eaa.; sekä Dervénin papyrus, joka on Euroopan vanhin säilynyt käsikirjoitus, noin vuodelta 340 eaa.


title: Thívan arkeologinen museo

text: Thívan arkeologinen museo (; myös "Theban arkeologinen museo") on arkeologinen museo Thívan kaupungissa Kreikassa. Se esittelee muinaisen Theban kaupungin alueelta sekä muualta Boiotiasta tehtyjä esihistoriallisen ja antiikin ajan esinelöytöjä.


title: Thívan arkeologinen museo

text:
Thívan arkeologinen kokoelma sai alkunsa vuonna 1905. Kokoelma laajeni huomattavasti alueen arkeologisten kaivausten myötä. Nykyinen museo on perustettu vuonna 1962.
Museorakennus sijaitsee Thívan vanhassa keskustassa kaupungin akropoliin eli Kadmeian pohjoispäässä. Se on kaksikerroksinen, ja sen päänäyttelytilat ovat aulassa, neljässä suuressa salissa sekä museon pihalla. Vuonna 2016 museota laajennettiin uusilla saleilla. Rakennuksen yhteydessä on myös keskiaikainen torni noin vuodelta 1278.


title: Thívan arkeologinen museo

text: Museon kokoelmiin kuuluu esineitä paleoliittiselta ja neoliittiselta kivikaudelta, mykeneläiseltä pronssikaudelta sekä antiikin ajalta bysanttilaiselle kaudella saakka. Eräät merkittävimmistä löydöistä ovat peräisin Theban Kadmeian linnan mykeneläisaikaisen palatsin eli Kadmeionin kaivauksista sekä muista kaupungin kaivauksista, kuten Kabireionista. Kaupungin alueelta on tehty myös merkittäviä mykeneläisen ajan hautalöytöjä. Theban lisäksi löydöksiä on muun muassa Eutresiin esihistoriallisesta asutuksesta, Auliista, Larymnasta, Orkhomenoksesta, Thespiain Polyandrionista, Ptoion-vuoren (nykyinen Ptóo) Apollonin pyhäköstä ja oraakkelipaikalta sekä mykeneläisiltä hautausmailta Tanagrasta ja Mykalissoksesta nykyisestä Ritsónasta.


title: Thívan arkeologinen museo

text: Merkittävimpiin esineisiin kuuluvat muun muassa Kadmeionin ja muun Theban alueen mykeneläisaikaiset löydökset 1200-luvulta eaa., kuten mesopotamialaista alkuperää olevat sylinterinmuotoiset sinettileimasimet, lineaari-B-kirjoitusta sisältävät savitaulut sekä haudasta löydetty norsunluinen "pyksis" eli jalokivirasia; Tanagran mykeneläisaikaiset hautalöydöt, kuten minolaisesta kulttuurista vaikutteita saaneet larnaksit eli hautauurnat, samoin 1200-luvulta eaa.; mykeneläiset seinämaalaukset, aseet ja korut; Ptoionin Apollonin pyhäköstä löydetyt kuros-patsaat 500-luvulta eaa.; Akraifnionista löydetty nuoren miehen, Mnasitheoksen, hautakivi 500-luvulta eaa.; Delionin taistelussa kuolleiden hautakivet eli stelet vuodelta 424 eaa.; Auliin Artemiin pyhäköstä löydetyt Artemiin ja Hekaten patsaat; sekä Leuktran taistelussa vuonna 371 eaa. kuolleiden sotapäälliköiden hautaepigrammi.


title: Žarko Marković

text: Žarko Marković (s. 1. kesäkuuta 1986 Cetinje) on qatarilaistunut montenegrolainen käsipalloilija, joka edustaa Qatarin liigassa pelaavaa El Jaishia. Pelipaikaltaan Marković on oikea puolustaja. Hän kuuluu myös Qatarin käsipallomaajoukkueeseen.


title: Žarko Marković

text: Marković aloitti uransa Unkarin liigan MVM Veszprémissä, jossa hän voitti kahdesti Unkarin liigan ja Unkarin cupin ja kerran Cup-voittajien cupin. Unkarin jälkeen Marković pelasi kauden synnyinmaansa Budućnost Podgoricassa, jossa hän voitti Montenegron liigan kaudella 2009–2010. Kauden 2010–2011 Marković pelasi Qatarin liigan Al Ahlyssä. Kaudella 2011–2012 hän voitti RK Metalurg Skopjen kanssa Makedonian liigamestaruuden. Vuodet 2012–2014 Marković edusti Saksassa Frisch Auf Göppingeniä ja HSV Hamburgia. Vuonna 2014 hän siirtyi qatarilaiseen El Jaishiin.


title: Žarko Marković

text: Marković pelasi vuoteen 2014 asti Montenegron käsipallomaajoukkueessa. Hän sai kuitenkin luvan vaihtaa maajoukkuetta ja edustaa Qataria vuoden 2015 käsipallon MM-kilpailuissa, joista hän saavutti Qatarin kanssa hopeaa. Hän teki turnauksessa 67 maalia ollen turnauksen toiseksi paras maalintekijä. Hänet valittiin myös turnauksen tähdistöjoukkueeseen.


title: Žarko Marković

text: Seurajoukkuetasolla


title: Žarko Marković

text: Maajoukkuetasolla


title: Žarko Marković

text: Henkilökohtainen


title: Svetlana Romašina

text: Svetlаnа Aleksejevna Romаšinа (, s. 21. syyskuuta 1989 Moskova, Venäjän SFNT, Neuvostoliitto) on venäläinen taitouimari, olympiavoittaja, maailman- ja euroopanmestari.


title: Svetlana Romašina

text: Romаšinа voitti sekä pariuinnin (parinaan Natalja Ištšenko) että joukkueuinnin olympiakultaa Lontoossa 2012. Pekingissä 2008 hän voitti joukkueuinnin olympiakultaa. Hän on voittanut lisäksi kymmeniä maailman- ja euroopanmestaruuksia.


title: Dane Coles

text: Dane Coles (s. 10. joulukuuta 1986 Paraparaumu, Uusi-Seelanti) on uusi-seelantilainen rugby union -pelaaja, joka edustaa Wellingtonilaista seurajoukkuetta Hurricanesia.


title: Dane Coles

text: Coles edusti vuoden 2015 maailmanmestaruuskisoissa Uuden-Seelannin maailmanestaruuden voittanutta maajoukkuetta All Blacksia.


title: Joel Benjamin

text: Joel Benjamin (s. 11. maaliskuuta 1964 Brooklyn, New York) on yhdysvaltalainen shakin suurmestari. Vuonna 1998 "US Chess Federation" valitsi hänet vuoden suurmestariksi. Lokakuussa 2012 hänen Elo-lukunsa oli 2 530, eli hänen lukunsa on Yhdysvaltojen 37. suurin ja maailman 620. suurin.


title: Joel Benjamin

text: Benjaminista tuli 13-vuotiaana vuonna 1977 maailman nuorin shakkimestari. Hän ohitti Bobby Fischerin aikaisemmat ennätykset.


title: Joel Benjamin

text: Benjamin voitti vuonna 1998 Havaijilla neuvostoliittolaisen suurmestarin Eduard Gufeldin.


title: Kaksi pölkkypäätä

text: Kaksi pölkkypäätä (engl. "Block-Heads") on vuonna 1938 valmistunut Ohukainen ja Paksukainen -elokuva. Elokuvan ohjannut John G. Blystone kuoli äkillisesti kaksi viikkoa ennen elokuvan ensi-iltaa. ”Kaksi pölkkypäätä” on osittain kaksikon lyhytelokuvan "Ristiriitoja" (1929) toisinto. Filmiä pidetään yhtenä kaksikon parhaista filmeistä.


title: Kaksi pölkkypäätä

text: Alun perin Mae Buschia kaavailtiin rouva Hardyn rooliin, mutta hänen sairastuttuaan roolin sai Minna Gombell. Filmin loppukohtausta ei toteutettu käsikirjoituksen mukaisesti, sillä tuottaja Hal Roach halveksi ideaa Stanin ja Hardyn irtileikatuista päistä naaprurin seinällä. Riidat enteilivät koomikkokaksikon uran olevan loppumassa. Parhaiten myyvät Hollywoodin komediat alkoivat olla Cary Grantin ja Katherine Hepburnin tyylisiä draamoja.


title: Kaksi pölkkypäätä

text: Ollie ja Stan ovat mukana ensimmäisen maailmansodan tiimellyksessä. Stan jää yksin vartioimaan juoksuhautaa muiden kiivetessä kukkulan yli, ja vielä 20 vuotta myöhemmin Stan pysyy uskollisesti vartiopaikallaan tietämättä sodan olevan päättynyt. Hänet löydetään kuitenkin sattumalta ja otetaan vastaan sankarina.


title: Kaksi pölkkypäätä

text: Samaan aikaan yksivuotishääpäiviä viettävä Ollie lähtee ostamaan vaimolleen (Minna Gombell) lahjaa ja huomaa Stanin kuvan sanomalehdessä. Ollie tapaa vanhan ystävänsä sotilaskodissa ja houkuttelee hänet luokseen lupaamalla täyden ja kuntouttavan ylläpidon. Tämä ei kuitenkaan toteudu, kun rouva Hardy ei hyväksy ajatusta ja lähtee ovet paukkuen. Kommellukset eivät jää suinkaan tähän, vaan kaverukset onnistuvat haastamaan riitaa monien vastaantulijoiden (muun muassa Jimmy Finlaysonin) kanssa sekä tuhoamaan autotallinsa ja oman kotinsa. Pian kuitenkin naapurinrouva Gilbert (Patricia Ellis) ryntää auttamaan poikia, ja väärinkäsitysten soppa saa jälleen lisää tulta alleen.


title: Kaksi pölkkypäätä

text: Filmin loppuosa koostuu "Ristiriitoja"-elokuvasta poimituista tilanteista, kuten lieden räjähtämisestä, naapurinrouvan vaatteiden kärähtämisestä sekä Stanin taikatemppumaisista kohelluksista. Lopussa kehittyy takaa-ajo, kun naapurin metsästäjämies Gilbert löytää vaimonsa epämääräisestä tilanteesta.


title: Orizuru

text: Orizuru (折鶴, ori-"taiteltu", "tsurukurki"), myös "paperikurki", on perinteisimpänä pidetty japanilaisen origamin malli. Se esittää mantšuriankurkea, jolla on erityinen sija japanilaisessa kulttuurissa. Orizuruja käytetään usein koristeena lahjapakkauksissa tai ravintoloiden pöytäkoristeena. Tuhannen yhteenliitetyn orizurun muodostamaa joukkoa kutsutaan senbazuruksi.


title: Orizuru

text: Origami-kurki ja varsinkin tuhannen origami-kurjen joukko on rauhan symboli. Tämän merkityksen takana on Hiroshiman ydiniskussa vaurioitunut pikkutyttö Sadako Sasaki, joka taitteli kurkia sairautensa ajan. Hiroshiman lasten rauhanmuistomerkille tuodaan ja lähetetään nykyisin kymmenen miljoonaa paperikurkea vuodessa. Vanhemman perinteen mukaan tuhannen kurjen taitteleminen antaa mahdollisuuden toiveen toteutumiseen. Perinteisesti taittelua ovat harjoittaneet esimerkiksi tulevat morsiamet.


title: Moritz Fürste

text: Moritz Fürste (s. 28. lokakuuta 1984 Hampuri) on saksalainen maahockeyn olympiavoittaja. 190 senttimetriä pitkä ja 86 kilogrammaa painava Fürste edustaa intialaista Kalinga Lancersia.


title: Moritz Fürste

text: Fürste on osallistunut Saksan maahockeymaajoukkueen kanssa kaksiin kesäolympialaisiin, vuosina 2008 ja 2012. Molemmilla kerroilla tuloksena on ollut kultaa. MM-kilpailuista ja EM-kilpailuista Fürstellä on kummistakin yksi kultamitali. Vuoden 2011 EM-kilpailuissa, joissa Saksa voitti kultaa, Fürste valittiin turnauksen parhaaksi pelaajaksi. Champions Trophyn Fürste on voittanut Saksan kanssa kahdesti, vuosina 2007 ja 2014. Jälkimmäisellä kerralla hänet valittiin turnauksen parhaaksi pelaajaksi.


title: Moritz Fürste

text: Fürste on edustanut vuodesta 2016 alkaen intialaista Kalinga Lancersia. Sitä ennen hän on pelannut kotimaansa lisäksi intialaisissa Ranchi Rhinosissa ja Ranchi Raysissa sekä espanjalaisessa Club de Campo Villa de Madridissa. Euro Hockey Leaguen Fürste on voittanut kolmesti Uhlenhorster Hockey Clubin kanssa.


title: Moritz Fürste

text: Vuonna 2012 Fürste valittiin vuoden maahockeypelaajaksi.


title: I Feel Love

text: I Feel Love on yhdysvaltalaisen poplaulaja Donna Summerin single, joka julkaistiin vuonna 1977. Se nousi Yhdysvaltain Billboard Hot 100 -listan sijalle 6.. Kappale julkaistiin myös artistin viidennellä studioalbumilla "I Remember Yesterday".


title: I Feel Love

text: Kingston Wallin Jukka Jyllin vuonna 2015 editoima versio kappaleesta julkaistiin 7" singlenä vinyyliformaatissa 25. syyskuuta 2015. Alun perin Kappale julkaistiin jo vuoden 1993 albumilla "Kingston Wall II", jolloin se sai ristiriitaisen vastaanoton. B-puolena kuullaan cover-versio Jimi Hendrix Experiencen kappaleesta ”She’s So Fine”.


title: Goodbye (Shelter)

text: Goodbye (Shelter) () on serbialaislaulaja Sanja Vučićin kappale, jolla hän edusti Serbiaa . Se julkaistiin 12. maaliskuuta 2016. Kappaleen on säveltänyt ja sanoittanut Ivana Peters.


title: Goodbye (Shelter)

text: Kappale kilpaili Eurovision laulukilpailun toisessa semifinaalissa, jossa se sijoittui kymmenenneksi 105 pisteellä ja pääsi finaaliin. Finaalissa se sai 115 pistettä ja saavutti sijan 18.


title: Musta Risti

text: Musta Risti on Lahdessa vuonna 2012 perustettu heavy rock -yhtye, joka yhdistelee musiikissaan perinteistä heavy metal -musiikkia ja punkia. Vuosien 2013–2014 aikana se julkaisi pari omakustannekasettia sekä 7" vinyylisinglen, kunnes se solmi levytyssopimuksen Svart Recordsin kanssa lokakuussa 2015.


title: Musta Risti

text: Mustan Ristin eponyymi esikois-EP "Musta Risti" julkaistiin digitaalisessa formaatissa 27. marraskuuta 2015, ja sen rajoitettu vinyylipainos ilmestyi 15. tammikuuta 2016. Levynjulkaisutilaisuus järjestettiin Helsingin Bar Loosessa.


title: NBA:n varaustilaisuus 2016

text: NBA:n vuoden 2016 järjestettiin 23. kesäkuuta 2016 Barclays Centerissä New Yorkissa.


title: NBA:n varaustilaisuus 2016

text: Kärkipään varauksiin odotettiin yliopistotaustaisista pelaajista muun muassa australialaista Ben Simmonsia ja Brandon Ingramia sekä kansainvälisistä pelaajista muun muassa kroatialaista Dragan Benderia. Myös suomalais-bosnialainen Emir Sulejmanović asettui alustavasti ehdolle mutta vetäytyi ehdokkuudesta ennen varaustilaisuutta.


title: NBA:n varaustilaisuus 2016

text: Draft-arvonnan voitti edelliskauden runkosarjan huonoin joukkue Philadelphia 76ers, jolla oli 26,9 prosentin todennäköisyys saada tilaisuuden ensimmäinen varausvuoro. 76ers varasi odotetusti australialaisen Simmonsin, josta tuli historian kolmas australialainen ykkösvaraus ja neljäs peräkkäinen muuta kuin Yhdysvaltojen maajoukkuetta edustava pelaaja. Ensimmäisen varauskierroksen 30 pelaajasta ennätykselliset 14 tuli muualta kuin Yhdysvalloista. Itävaltalaisesta Jakob Pöltlistä ja ghanalaisesta Ben Bentilistä tuli maidensa ensimmäiset NBA:han varatut pelaajat ja kreikkalaisesta sentteristä Georgios Papagiannisista historian aikaisimmin varattu maansa edustaja. Kaksi kiinalaispelaajaa varattiin edellisen kerran samassa tilaisuudessa yhdeksän vuotta aikaisemmin.


title: NBA:n varaustilaisuus 2016

text: Seuraavat vuonna 2016 varattuja pelaajia koskeneet siirrot tehtiin varaustilaisuuspäivänä.


title: Koe no Katachi

text: Koe no Katachi (, sananmukaisesti "Äänen muoto") on japanilainen mangasarja, jonka on sekä kirjoittanut että piirtänyt Yoshitoki Ōima. Teos sai alkunsa kertajulkaisuna helmikuussa 2011 "Bessatsu Shōnen" -julkaisussa. Vuonna 2013 teos alkoi teos alkoi ilmestyä viikottaisessa Shōnen-julkaisussa, ja se jatkui aina vuoden 2014 loppuun saakka. Kodansha julkaisi japanissa teoksesta seitsemän tankoubonia. Mangasta julkaistiin Kyoto Animationin tuottama elokuva vuoden 2016 syyskuussa.


title: Koe no Katachi

text: "Koe no Katachi" kertoo tarinan Shoya Ishidasta, entisestä ongelmanuoresta, joka kiusasi kuuroa luokkatoveriaan Shoko Nishimiya ystäviensä kanssa ollessaan ala-asteella. Nishimiyan vaihdettua kouluja kukaan Ishidan aiemmista kavereista ei halunnutkaan enää kaveerata hänen kanssaan, vaan hänestä tulikin kaikkien kiusaama henkilö. Tämä jatkuu pisteeseen, jossa Ishida totesi ystävien olevan turhia ja eristäytyy yhteiskunnasta ja yrittää tehdä itsemurhan. Kaikki kuitenkin muuttuu, kun Ishida tapaa Nishimiyan uudestaan seitsemän vuoden jälkeen.


title: Koe no Katachi

text: Ujoutensa vuoksi Nishimiya ei ole onnistunut saamaan ystäviä ja, kuten Ishidakin, on yksin tukenaan ainoastaan hänen siskonsa. Tajutessaan kummankin kärsivän lapsuutensa traumoista Ishida pyrkii palauttamaan lapsuuden ystävyyssuhteet ennalleen ja antamaan Nishimiyalle mahdollisuuden ystäviin, joita hänellä ei ollut mahdollisuutta saada Ishidan kiusaamisen vuoksi. Tarinaan tuleekin monia tuttuja henkilöitä Nishimiyan ja Ishidan lapsuudesta, kuten Ishidan vanhan ystävä, Naoka Ueno, joka on vihainen Nishimiyalle tämän "aiheutettua" Ishidan syrjäytymisen, Miki Kawai, luokan narsistinen ja kaikkien ihailema johtohahmo ja Miyoko Sahara, ainoa joka yritti kaveerata Nishimyan kanssa tämän ollessa nuori. Mukaan tarttuu myös pari uutta ystävä, Ishidan kaltainen ihmisistä syrjäytynyt tukeva ja sydämellinen Tomohiro Nagatsuka ja Satoshi Mashiba, Kawain ihastus.


title: Koe no Katachi

text: Ishida ja Nagatsuka päättävät ryhtyä tekemään elokuvaa kaksistaan, mutta erinäisten seurausten myötä pian koko kaveriseitsikko on projektin kimpussa. Samalla kun elokuvaa suunnitellaan, jokainen hahmo kokee erän kovia koettelemuksia, jotka kasvattavat heitä ihmisinä. Koko projekti uhkaa myös kaatua, kun Ishida haukkuu kaikki ystävänsä ja pyrkii taas eristäytymään muista. Tämä ajaa Nishimiyan, joka kokee olevansa syyllinen kaikkien erimielisyyksiin, yrittämään itsemurhaa, mutta Ishida onnistuu saapumaan paikalle ja pelastaa Nishimiyan hengen samalla itse pudoten parvekkeelta syvään veteen.


title: Koe no Katachi

text: Ishida ollessa sairaalassa muut käsittelevät ongelmiaan elokuvaprojektin ollessa tauolla. Kun Ishida lopulta herää koomasta ja parantuu, ystävikkö tekee elokuvan loppuun, ja siitä tulee pohjanoteeraus. He eivät kuitenkaan luovuta, vaan kukin aikoo tulla entistä paremmaksi valitsemallaan alalla, joita he olivat hyödyntäneet elokuvaa tehdessä.


title: Koe no Katachi

text:
Ystävykset tapaavat vielä uudestaan vuosien jälkeen "Seijin no hi" -päivänä, jolloin juhlitaan nuorten siirtymistä aikuisuuteen. Tuolloin Ishida on päässyt jo eroon ihmisvihastaan ja hänellä on useita pysyviä ystäviä.
"Koe no Katachi" voitti vuonna 2014 ""Parhaan tulokkaan palkinnon"". Mangan aihepiirin vuoksi Japanin kuurojen säätiö on arvostellut ja suosittelee teosta luettavaksi.


title: II (Lasten hautausmaan albumi)

text: II on rockyhtye Lasten hautausmaan toinen studioalbumi, joka julkaistiin 20. toukokuuta 2016. Albumi on edellisjulkaisua folkimpi ja rokimpi, tummanpopahtava kokonaisuus, joka sisältää myös kaksi täysin akustista kappaletta.


title: II (Lasten hautausmaan albumi)

text: Kappaleesta ”Vilu vie” julkaistiin musiikkivideo 4. toukokuuta 2016. Albumi ilmestyi ennakkokuunneltavaksi "Rumban" sivuille kolmea päivää ennen varsinaista julkaisua. Albumi debytoi Suomen virallisen listan sijalla 5.


title: II (Lasten hautausmaan albumi)

text: Albumi ylsi "Soundin" toimittajien ”Vuoden 2016 parhaat kotimaiset levyt top-20” -listan sijalle 11.


title: II (Lasten hautausmaan albumi)

text: Albumi sai erinomaisen vastaanoton. "Rumban" Niko Peltonen vertasi yhtyeen tuotantoa Noitalinna huraa! -yhtyeeseen sekä Viikatteeseen, mainiten kuitenkin sanoman olevan vakavampi. Tekstit saavat suitsutusta, ja Peltonen viittaa tulkinnan vaativan ymmärrystä Suomen kulttuurihistoriasta ja mielenmiljööstä, missä yhtye onnistuu vaikuttavasti. "Kaaoszinen" Janne Partanen antoi albumille täydet kymmenen pistettä, kehuen musiikin omalaatuisuutta ja sekä sanoitustyötä, mainiten albumin olevan luultavasti vuoden paras julkaisu. "Metalliluolan" Tomi Nousiainen-Gunnar antoi albumille yhdeksän pistettä kymmenestä, jääden kaipaamaan Kristiina Vaaran ja Tuomo Mannosen yhteislaulua. "Helsingin Sanomien" Mervi Vuorela arvosteli albumille täydet viisi tähteä, nostaen kappaleiden kirjoittamisen olennaiseksi asiaksi. Hän kehaisee yhtyeen kokeneen uudistumisen ja kappaleiden etenevän luonnollisesti, verraten musiikkia käsityöhön.


title: Ma'a Nonu

text: Ma'a Allan Nonu (s. 21. toukokuuta 1982 Wellington, Uusi-Seelanti) on ammattilaisrugbypelaaja. Nonu on pelannut Uuden-Seelannin rugbymaajoukkueessa, voittaen maailmanmestaruuskisoista kultaa vuosina 2011 ja 2015.


title: Ma'a Nonu

text: Nonu aloitti ammattilaisuransa vuonna 2002 pelaamalla Wellington Lionsien riveissä. Vuonna 2003 hän debytoi Hurricanesin Super Rugby -joukkueessa.


title: Ma'a Nonu

text: Vuonna 2015 Nonu siirtyi pelaamaan Ranskaan RC Toulonnaisin riveihin kahden vuoden sopimuksella. Samalla hän ilmoitti, ettei enää edusta Uuden-Seelannin maajoukkuetta tulevissa kisoissa.


title: Ma'a Nonu

text: Nonu pelasi ensimmäinen ottelunsa maajoukkueessa 14. kesäkuuta 2003. Yhteensä pelattuja pelejä kertyi vuosien 2003–2015 aikana 104, joista mainittavimpia ovat vuosien 2011 ja 2015 maailmanmestaruudet. Vuonna 2004 hän pelasi ensimmäistä kertaa myös Uuden-Seelannin rugby-7 -joukkueessa.


title: Chuxiong

text: Chuxiong (, pinyin: Chǔxióng Shì) on piirikuntatason kaupunki Kiinan Yunnanin maakunnassa. Se on Chuxiongin yiden autonomisen prefektuurin päähallintopaikka. Kaupungin pinta-ala on 4 433 neliökilometriä ja väkiluku 588 620 (vuonna 2010). Kaupungin keskusta sijaitsee linnuntietä noin 130 kilometriä maakunnan pääkaupunki Kunmingista länsiluoteeseen.


title: Chuxiong

text: Kuntatasolla kaupunki jakauttuu 12 suurkuntaan, ja kolmeen maalaiskuntaan. Kaupungin keskus on Luchengin suurkunta.


title: Armorica

text: Armorica oli antiikin aikoina käytetty nimitys alueesta Seine- ja Loirejokien välillä nykyisessä Ranskassa eli silloisessa Galliassa. Alue käsitti suurin piirtein nykyajan Bretagnen ja Normandian alueet. Aluetta asuttivat kelttiläiset heimot, joista ennen Rooman levittäytymistä alueelle voimakkaimpia olivat venetit. Roomalaiset kukistivat venetit vuonna 56. eaa. ja hallitsivat aluetta joinekin katkoksin aina 460-luvulla jaa. saakka, jolloin alueelle saapuivat bretonit, kelttikansa Britteinsaarilta.


title: Armorica

text: Nimitys Armorica on kelttiläistä alkuperää. Nimi koostuu prepositiosta "are" (ennen, edessä), sanasta "mori" (meri) ja feminiini adjektiivisuffiksista "-kā". Nimi viittaa siis vapaasti luonnehtien maata meren lähellä. Nykykirjallisuudessa nimeä Armorica käytetään usein Bretagnen synonyyminä etenkin, kun viitataan alueen esihistoriaan tai roomalaisaikaan. 500-luvulta lähtien latinankielisissä lähteissä aletaan käyttää Armorican sijaan termiä "Britannia", jonka alue sai Britteinsaarilta lähtöisin olleiden heimojen valloitettua alueen Roomalaisilta.


title: Armorica

text: Ensimmäiset maininnat Armoricasta nimenä tehtiin Julius Caesarin kirjassa Gallian sota, jossa Caesar käyttää termiä muodossa "civitates Armoricae" eli Armorican heimot, viitaten aluetta asuttaneisiin useisiin eri kelttiheimoihin. Caesarin mukaan heidän alueensa käsittivät Loiren ja Seinen väliset alueet. Voimakkain näistä heimoista olivat venetit, jotka hallitsivat muita heimoja ja Britannian käsittäneitä merikauppareittejä. Veneteillä oli voimakas laivasto, jonka roomalaiset kukistivat vuonna 56 eaa. Venetien puolella taisteli heidän alaisiaan heimoja ja niiden joukossa oli myös brittiheimoja. Caesar käytti tätä myöhemmin syynä valloittaa myös Britteinsaaret. Varhaiset kelttiheimot jättivät jälkeensä paikannimiä, kuten veneteiltä nimensä saaneen Vannesin kaupungin nykyisessä Bretagnessa, Ranskassa.


title: Armorica

text: Paikannimien ja muiden hajanaisten todisteiden perusteella kelttiläiset kielet säilyivät roomalaiskauden ajan Armorican alueella ja vaikuttivat myöhemmin esimerkiksi bretonin kieleen. Myöhemmällä roomalaisajalla aluetta hallitsivat useaan otteeseen paikalliset hallitsijat brittivaruskuntien kautta, joiden valtaa ei tunnustettu Italiassa tai Itä-Roomassa. Heidän joukossaan olivat esimerkiksi Allectus (287–96), Maximus (383–8) ja Konstantinus III (407–9). 200-luvun loppupuolelta lähtien roomalaisvaltaa alueella uhkasivat myös paikalliset talonpoikaiskapinalliset, jotka tunnettiin nimellä "bacaudae". Heikko roomalaisvalta palautettiin alueelle vuonna 417 ja sitä jatkui vielä saman vuosisadan puoliväliin. Armorican historian voidaan katsoa päättyvän 460-luvulla, kun tittelillä tai nimellä Rigotamus tunnettu brittien hallitsija johti 12 000 miestä Loirelle.


title: Family Cruiser

text: Family Cruiser on alkujaan Allan Lidströmin Porvoon Kråkössä valmistama uppoamarunkoinen matkamoottorivenetyyppi. Myöhemmin valmistus on siirtynyt Tom Lindströmille. Ensimmäinen Family Cruiser on valmistettu vuonna 1967. Veneen rungon sanotaan perustuvan Pohjanmeren luotsikutterien runkoon. Rungon materiaalina on lasikuitu. Muut rakenteet Family Cruisereissa ovat pääosin puuta, enimmiltä osiltaan massiivista mahonkia. Alun perin rungot on toimittanut Turun Veneveistämö, ja rungoilla on arvostettu Loydsin hyväksyntä. Samaa runkoa on käytetty myös Finnclipper- ja Finnsailer-moottoripursissa sekä ensimmäisissä Nauticat-moottoripursissa. Moottorina Family Cruisereissa on käytetty Perkins 4.236 -mallista ahtamatonta dieseliä, joka antaa 74 hevosvoiman tehon suhteellisen matalilla kierroksilla. Venetyyppi tunnetaan valmistusmaassaan käytännöllisistä asuintiloistaan ja hyvistä merenkulkuominaisuuksistaan.


title: Simeon (Luukkaan evankeliumi)

text: Simeon oli Luukkaan evankeliumin mukaan Jerusalemissa asunut hurskas mies, jonka Maria, Joosef ja Jeesus-lapsi tapasivat Jerusalemin temppelissä, kun Jeesus tuotiin sinne 40 päivän ikäisenä.


title: Simeon (Luukkaan evankeliumi)

text: Raamatun kertomuksen mukaan Pyhä Henki oli ilmoittanut Simeonille, että hän ei kuolisi, ennen kuin oli nähnyt Messiaan. Sinä päivänä, jona Jeesus-lapsi tuotiin temppeliin, myös Simeon saapui Hengen vaikutuksesta sinne ja tunnisti Jeesuksen luvatuksi Messiaaksi. Hän otti lapsen syliinsä ja kiitti Jumalaa. Tämän jälkeen hän lausui kiitosrukouksen, joka tunnetaan Simeonin kiitosvirtenä ja joka on myös liturgisessa käytössä monissa kirkkokunnissa. Alkusanojensa mukaan siitä käytetään myös latinankielistä nimeä "Nunc dimittis" ("Nyt päästät"). Joosef ja Maria ihmettelivät, mitä hän sanoi, mutta Simeon siunasi heidät. Samalla hän kuitenkin lausui myös profeetallisia ennustuksia, joiden on tulkittu viittaavan Jeesuksen ristiinnaulitsemiseen. Marialle hän sanoi muun muassa. "Myös sinun sielusi lävitse on miekka käyvä."


title: Simeon (Luukkaan evankeliumi)

text: Simeonin lisäksi Maria, Joosef ja Jeesus-lapsi tapasivat temppelissä myös naisprofeetta Hannan.


title: Simeon (Luukkaan evankeliumi)

text: Toisinaan Raamatun Simeonin on väitetty olleen sama henkilö kuin Simeon ben Hillel, rabbi Hillelin poika. Häntä on myös pidetty Gamalielin isänä.. Näitä arveluja ei kuitenkaan pidetä todennäköisinä; Raamatussakaan hänen sukulaisuussuhteistaan ei kerrota mitään, vaan hänen sanotaan vain olleen hurskas jerusalemilainen mies.


title: Simeon (Luukkaan evankeliumi)

text: Raamatussa annetaan ymmärtää, että Simeon oli hyvin vanha tavatessaan Jeesuksen. Erään perimätiedon mukaan hän olisi ollut tuolloin 112-vuotias. Ortodoksisen kirkon piirissä tunnetaan kuitenkin myös legenda, jonka mukaan hän olisi ollut yksi niistä 72 juutalaisesta oppineesta, jotka Egyptin kuningas Ptolemaios II:n toimeksiannosta laativat Vanhan testamentin kreikankielisen käännöksen, Septuagintan. Kääntäessään Jesajan kirjan 7. luvun 14. jaetta ("Katso, neitsyt tulee raskaaksi") hän epäili lukemaansa tekstiä virheelliseksi ja aikoi korjata sanan "neitsyt" sanalla "nainen" (, mutta tällöin enkeli ilmoitti hänelle, että hän itse tulisi vielä näkemään neitsyestä syntyneen Messiaan. Tämä kuitenkin edellyttäisi, että hän olisi, ilmeisesti jumalallisen ihmeen vaikutuksesta, elänyt poikkeuksellisen pitkään, yli 200 vuotiaaksi tai legendan erään version mukaan jopa 360-vuotiaaksi.


title: Simeon (Luukkaan evankeliumi)

text: Simeonia kunnioitetaan pyhimyksenä sekä katolisessa että ortodoksisessa kirkossa ja myös orientaaliortodoksisissa kirkoissa.


title: Simeon (Luukkaan evankeliumi)

text:
Katolisessa kirkossa Simeonia sanotaan tavallisimmin lyhyesti "Pyhäksi Simeoniksi", mutta myös nimityksiä "Pyhä Simeon Profeetta" ja "Pyhä Simeon vanhempi" käytetään joissakin yhteyksissä. Latinankielisissä teksteissä esiintyy myös nimi "Simeon senex" ("vanha Simeon"). Ortodoksisessa kirkossa Simeonista käytetään kunnianimeä "Simeon Herranvastaanottaja" (, "Simeon Theodochos", , "Simeon Bogo-priimets").
Simeon Theodochos" (Simeon Herranvastaano the God-receiver, Συμεών ο Θεοδόχος) is used in Greek Orthodox tradition. In Russian Orthodox tradition this becomes "Simeon Bogo-priimets" (Симеон Богоприимец).


title: Simeon (Luukkaan evankeliumi)

text: Simeonin muistopäivä on sekä katolisessa että ortodoksisessa kirkossa 3. helmikuuta, välittömästi Herran temppeliintuomisen juhlaa eli kynttilänpäivää seuraavana päivänä. Niissä ortodoksisissa kirkoissa, joissa juhlapäivät yhä määräytyvät vanhan juliaanisen kalenterin mukaan, tämä vastaa kuitenkin helmikuun 16. päivää nykyisen gregoriaanisen kalenterin mukaan.


title: Simeon (Luukkaan evankeliumi)

text: Myös Armenian kirkko viettää Simeonin muistopäivää 3. helmikuuta, mutta sen lisäksi myös 15. helmikuuta ja 29. lokakuuta. Koptilaisessa kirkossa hänen muistopäivänsä on 2. helmikuuta.


title: Simeon (Luukkaan evankeliumi)

text: Simeonin kuva esiintyy säännöllisesti Jeesuksen temppeliintuomista esittävissä ikoneissa yhdessä Jeesuksen, Marian, Joosefin ja Hannan kanssa. Ortodoksien perinteisen käsityksen mukaan Kristus kohtasi kansansa, Israelin, Simeonin ja Hannan henkilöissä.


title: Simeon (Luukkaan evankeliumi)

text: Simeonin pyhäinjäännökset tuotiin keisari Justinianuksen aikana Konstantinopoliin, mutta vuonna 1243 ne siirrettiin Zaraan, nykyiseen Zadariin Kroatiaan.


title: Luettelo suomalaisten näyttelijöiden äänirooleista A–I

text: Tässä luettelossa on esitetty suomalaisten näyttelijöiden tekemiä äänirooleja.


text: Seera Alexander on suomalainen ääninäyttelijä.


text: Tiina Bergström oli suomalainen näyttelijä.


text: Markus Bäckman on suomalainen muusikko, ääninäyttelijä ja dubbauksien ohjaaja.


text: Ella Pyhältö on suomalainen näytelijä ja laulaja.


text: Tommi Haapaniemi on suomalainen tanssitaiteilija ja ääninäyttelijä.


text: Lähde: Lähde:


text: Tapio Hämäläinen oli suomalainen näyttelijä ja teatterineuvos.


text: Pentti Irjala oli suomalainen näyttelijä.


title: Mikko Pulkkinen

text: Mikko Pulkkinen (1. helmikuuta 1940 Iisalmi – 19. toukokuuta 2016) oli suomalainen arkkitehti. Hän tuli tunnetuksi vanhojen arvorakennusten entistämis- ja muutostöistä sekä uudisrakennuksista, kuten yhtenä kolmesta Helsingin Musiikkitalon suunnittelijasta yhdessä Marko Kivistön ja Ola Laihon kanssa. Hän oli turkulaisen LPR-arkkitehdit -toimiston perustajaosakas yhdessä Laihon ja Ilpo Raunion kanssa, kunnes perustajakolmikko vetäytyi eläkkeelle 2013.


title: Mikko Pulkkinen

text: Vuosina 1994–1997 Pulkkinen vastasi yhdessä Laihon, Raunion ja Pauno Narjuksen kanssa Crichton-Vulcanin vanhojen telakka- ja köysitehdasrakennusten muuttamisesta Turun ammattikorkeakoulun taideakatemian käyttöön. 1980-luvun puolivälissä Pulkkinen vastasi Juvan kirkon korjaustöiden suunnittelusta.


title: Johannes Johannesen

text: Johannes Johannesen (s. 1. maaliskuuta 1997 Stavanger, Norja) on norjalainen jääkiekkopuolustaja, joka pelaa kotimaassaan GET-ligaenin Stavanger Oilersissa. Hän laukoo oikealta.


title: Johannes Johannesen

text: Johannesen on Viking Hockeyn (aiemmin Stavanger Hockey) kasvatti. Hän debytoi seuran miesten joukkueessa 16-vuotiaana Norjan toiseksi korkeimmalla sarjatasolla I-divisioonassa kaudella 2013–2014, jolloin Johannesen pelasi siellä kahdeksan runkosarjaottelua ilman tehopisteitä. Kaudeksi 2014–2015 hän siirtyi Stavanger Oilersiin. Johannesen pelasi suurimman osan kaudestaan seuran A-nuorissa, joissa hän voitti Norjan-mestaruuden. 17-vuotias Johannesen debytoi myös Oilersin miesten joukkueessa ja hän pelasi Norjan pääsarja GET-ligaenissa 19 runkosarja- ja yhden Mestarien liigan ottelun tehden kaksi syöttöpistettä. Johannesen voitti kauden päätteeksi Norjan-mestaruuden. Toukokuussa 2015 hän teki kaksivuotisen jatkosopimuksen Oilersin kanssa.


title: Johannes Johannesen

text: Varsinaisella GET-ligaenin tulokaskaudellaan 2015–2016 Johannesen teki 43 runkosarjaottelussa tehot 3+11=14 ja 17 playoff-ottelussa tehot 1+6=7. Hän voitti pudotuspeleissä Oilersin sisäisen tehotilaston lukemalla +12, joka oli myös liigan puolustajista paras. Johannesen voitti kauden päätteeksi Norjan-mestaruuden ja hänet valittiin GET-ligaenin vuoden tulokkaaksi. CHL:ssä Johannesen teki kauden aikana kuudessa ottelussa yhden maalin.


title: Johannes Johannesen

text: Kaudeksi 2016–2017 Johannesen siirtyi kaksivuotisella sopimuksella Ruotsin SHL-liigan Frölunda HC:hen. Hän pelasi joukkueessa kymmenen runkosarja- ja viisi CHL-ottelua tehopistein 1+2=3. Johannesen voitti CHL:n mestaruuden. Hän pelasi suurimman osan runkosarjastaan kuitenkin lainalla HockeyAllsvenskan-joukkue IK Oskarshamnissa tehden 26 ottelussa tehot 1+1=2. Loppukaudella hän palasi Frölundan vahvuuteen ja vahvisti seuran J20-junioreita J20 SuperElitin pudotuspeleissä. Alkukaudella 2017–2018 Johannesen pelasi Frölundassa neljä CHL-ottelua, mutta hän ei saanut kuitenkaan peliaikaa SHL:n runkosarjassa. Johannesen pelasi lainalla sekä Allsvenskan-joukkue Leksands IF:ssä että Hockeyettan-joukkue Hanhals IF:ssä, kunnes marraskuussa 2017 hän lähti Frölundasta ja palasi loppukauden sopimuksella kotimaahansa Stavanger Oilersin riveihin.


title: Johannes Johannesen

text: Johannesen edusti Norjaa MM-kilpailuissa vuosina 2016 ja 2017. Yhteensä hän on pelannut 28 A-maaottelua tehopistein 3+3=6. Johannesen teki A-maajoukkuedebyyttinsä vain 18-vuotiaana Metal Challengessa 11. helmikuuta 2016 Tanskan Rødovressa Etelä-Koreaa vastaan. Ensimmäisen A-maajoukkuemaalinsa hän teki saman vuoden MM-kilpailuissa 8. toukokuuta 2016 Moskovan VTB-jääpalatsissa Kazakstania vastaan.


title: Johannes Johannesen

text: Johannesen pelasi myös alle 20-vuotiaiden IA-divisioonan MM-kilpailuissa vuonna 2016 sekä alle 18-vuotiaiden IA-divisioonan MM-kilpailuissa vuonna 2015, jolloin hänet valittiin Norjan parhaaksi pelaajaksi.


title: Kadmiumnitraatti

text: Kadmiumnitraatti (Cd(NO)) on kadmium- ja nitraatti-ionien muodostama epäorgaaninen ioniyhdiste. Yhdistettä voidaan käyttää lasin ja keramiikan valmistuksessa sekä eräiden muiden kadmiumyhdisteiden valmistamiseen.


title: Kadmiumnitraatti

text: Huoneenlämpötilassa kadmiumnitraatti on valkoisia, neulamaisia ja hygroskooppisia kiteitä. Yhdiste liukenee hyvin veteen ja ammoniakkiin sekä useisiin polaarisiin liuottimiin kuten etanoliin, asetoniin ja etyyliasetaattiin. Kidevedettömän kadmiumnitraatin lisäksi tunnetaan myös useita kidevedellisiä muotoja, joita ovat dihydraatti (Cd(NO)·2HO, stabiili 48,7–56,8 °C:n lämpötilassa), tetrahydraatti (Cd(NO)·4HO, stabiili 3,5–48,7 °C:n lämpötilassa) ja nonahydraatti (Cd(NO)·9HO, stabiili -16–3,5 °C:n lämpötilassa).


title: Kadmiumnitraatti

text: Kadmiumnitraattia valmistetaan liuottamalla typpihappoon joko metallista kadmiumia, kadmiumoksidia tai -karbonaattia. Liuos väkevöidään ja tuote kiteytetään.


title: Kadmiumnitraatti

text: Kadmiumnitraattia käytetään valmistettaessa punaisena kiiltävää lasia ja keramiikan lasitteita. Yhdistettä voidaan käyttää myös muiden kadmiumyhdisteiden valmistamiseen, esimerkiksi kadmiumhydroksidin, kadmiumakkujen valmistamiseen sekä valokuvauskemikaalina.


title: Punanen Risti

text: Punanen Risti on kokkolalaisen punkyhtye Karleby Fittansin esikoisalbumi, joka julkaistiin 6. kesäkuuta 2013 levymerkillä 57 Records. Albumin on miksannut ja masteroinut Mika Paananen.


title: Punanen Risti

text: Nimikkokappaleesta kuvattiin musiikkivideo.


title: Punanen Risti

text: Infernon Mikko Malm antoi albumille kolme kirvestä viidestä, verraten yhtyeen humoristista otetta varhaiseen Klamydiaan. Hänen mukaansa Punanen Risti on tyypillinen punkalbumi ilman uusia koukkuja, jota kantavat energia, absurdi huumori ja hillitty yhteiskunnallinen kantaaottavuus.


title: Binali Yıldırım

text: Binali Yıldırım (s. 20. joulukuuta 1955) on turkkilainen poliitikko. Hän toimi maan pääministerinä 2016–2018 ja sitä ennen liikenneministerinä.


title: Binali Yıldırım

text: Yıldırım valittiin Oikeus ja kehitys -puolueen (AKP) puheenjohtajaksi ja sen myötä Turkin pääministeriksi toukokuussa 2016 hänen edeltäjänsä Ahmet Davutoğlun erottua. Davutoğlun eron taustalla olivat pitkään jatkuneet erimielisyydet presidentti Recep Tayyip Erdoğanin kanssa, ja Yıldırımin odotettiin olevan edeltäjäänsä enemmän Erdoğanin linjalla. Puoluekokouksessa Yıldırım puolusti presidenttijohtoisen järjestelmän etuja ja vaati Turkille uutta perustuslakia, joka lisäisi presidentin valtaoikeuksia. Turkin perustuslain muuttaminen presidenttijohtoiseen suuntaan oli jo pitkään kuulunut AKP:n tavoitteisiin.


title: Binali Yıldırım

text: Vain vuotta myöhemmin Yıldırım väistyi AKP:n johdosta presidentti Erdoğanin palattua puheenjohtajaksi ylimääräisessä puoluekokouksessa toukokuussa 2017. Aiemmin huhtikuussa järjestetyssä kansanäänestyksessä oltiin hyväksytty perustuslain muutokset Turkin siirtymisestä AKP:n ajamaan presidenttijohtoiseen järjestelmään. Muutokset tekivät myös mahdolliseksi presidentti Erdoğanin liittymisen takaisin puolueeseen. Yıldırım puolestaan valittiin puoluekokouksessa samalla AKP:n uudeksi varapuheenjohtajaksi.


title: Musta Risti (EP)

text: Musta Risti on saman nimisen yhtyeen eponyymi esikois-EP, joka julkaistiin digitaalisessa formaatissa 27. marraskuuta 2015. Tammikuussa 2016 albumi julkaistiin vinyylipainos, joka käsittää 300 mustaa ja 200 harmaata kopiota.. Albumin levynjulkaisutilaisuus järjestettiin Helsingin Bar Loosessa..


title: Olavi Virtanen

text: Pentti Olavi Ilmari Virtanen (s. 9. helmikuuta 1931) on suomalainen kemisti. Hän oli Oulun yliopiston kemian professori 1970-1994. Hänen tutkimuskohteensa oli reaktiokinetiikka.


title: Reaktiokinetiikka

text: Reaktiokinetiikka on tutkimusala, jossa tutkitaan reaktioiden nopeutta. Kemiallisen reaktion nopeus ei yleensä ole vakio, sillä konsentraatiot muuttuvat reaktion aikana.


title: Chris Archer

text: Christopher Alan ”Chris” Archer (s. 26. syyskuuta 1988 Raleigh, Pohjois-Carolina) on yhdysvaltalainen baseballpelaaja, joka edustaa MLB-liigan Tampa Bay Raysiä. Hänen pelipaikkansa on syöttäjä.


title: Chris Archer

text: Cleveland Indians valitsi lukiossa olleen Archerin vuoden 2006 viidennellä kierroksella. MLB-debyyttinsä hän teki Tampa Bay Raysin riveissä kesäkuussa 2012.


title: Chris Archer

text: Kaudella 2015 Archer valittiin ensimmäistä kertaa urallaan un.


title: Marjatta Wis

text: Marjatta Wis, o.s. "Tissari" (20. kesäkuuta 1915 – 4. marraskuuta 2008) oli suomalainen kielentutkija. Hän oli Helsingin yliopiston germaanisen filologian professori 1965–1982. Hän tutki italian kielen vaikutusta saksan kieleen ja keskiaikaisia pyhiinvaellustarinoita.


title: Marjatta Wis

text: Wisin puoliso oli Roberto Wis.


title: Herem

text: Herem () on juutalaisuudessa nykyisin harvinainen käytäntö, jossa henkilö erotetaan täydellisesti uskonnollisesta yhdyskunnasta. Juutalaisten piirissä ekskommunikointi tarkoitti aikaisemmin käytännössä koko yhteiskunnasta erottamista. Vaikka ekskommunikoinnilla on juuret toorassa, keskiaikainen ekskommunikointi-instituutio oli tosiasiassa rabbiininen perinne, jonka tarkoituksena oli ylläpitää kansan yhtenäisyyttä ja vahvistaa synagogan auktoriteettia. Ekskommunikaation julisti tuomioistuin ja sitä pidettiin juridisena toimenpiteenä, vaikka oikeuskäytäntö ei ollut yhtä tiukka kuin muissa oikeustapauksissa.


title: Herem

text: Yleisin rangaistus oli "niddui", jossa seitsemän päivän ajan vain lähimmät perheenjäsenet saivat olla rangaistuksen saaneen kanssa yhteydessä. Jos tuomittu ei osoittanut katumusta, "nidduita" saatettiin pidentää useita kertoja ja lopulta saatettiin julistaa toistaiseksi voimassa oleva "ḥerem"-rangaistus, jonka aikana kukaan ei saanut opettaa tai tarjota työtä rangaistulle eikä auttaa häntä millään tavoin muutoin kuin elämän kannalta välttämättömien asioiden kanssa.


Gorbatšovin alkoholin vastainen kampanja oli Neuvostoliiton puoluejohdon yritys raitistaa Neuvostoliiton kansaa lähinnä vuosina 1985–1987. Mihail Gorbatšov aloitti perestroikan alkoholin vastaisella kampanjalla. Kampanja vähensi alkoholikuolemia ja avioeroja, mutta viinan kotipoltto lisääntyi. Kansa turhautui alkoholin ostamisen hankaloitumiseen, joten Gorbatšov menetti kampanjan takia kansansuosiotaan. Lisäksi valtio menetti alkoholista saatavia tuloja. Niinpä puoluejohto palautti alkoholin kauppoihin jo vuonna 1987.


title: Gorbatšovin alkoholin vastainen kampanja

text:
Venäjällä oli vuosisataiset perinteet votkan juomisesta. Valtio hankki alkoholikaupasta esimerkiksi 1800-luvulla suuria tuloja. Kieltolaki oli Venäjällä voimassa ensimmäisen maailmansodan aikana ja Neuvostoliiton alkuvuosina. Neuvostoliiton puoluejohto aloitti uudelleen valtion viinakaupan vuonna 1925, sillä valtio tarvitsi tuloja teollistamisohjelmaan. Sotien jälkeisessä Neuvostoliitossakin alkoholismi oli tavallinen ongelma. Se aiheutti kansantaloudellisia vaikutuksia. Alkoholin käyttö kuusinkertaistui vuosina 1952–1983. Jo Brežnevin kaudella oli puhuttu kieltolaista. Vuosina 1958 ja 1972 oli alkoholin vastaisia kampanjoita. Brežnev itse vastusti ajatusta kieltolaista, koska hänen mukaansa "kansa ei tullut toimeen ilman votkaa".
1980-luvun alussa alkoholi tunnistteiin laajalti Neuvostoliitossa työpoissaolojen, kuolemien ja matalan tuottavuuden syyksi.
Politrukki Jegor Ligatšov kannusti Gorbatšovin aloittamaan alkoholin vastaisen kampanjan.


text:
Gorbatšov aloitti vuonna 1985 perestroikan alkoholin vastaisesta kampanjasta. Syksyllä 1985 perustettiin ylhäältä byrokraattisesti johdettu 13-miljonapäiseksi paisunut raittiusyhdistys.
Viinakauppoja suljettiin, aukioloaikoja supistettiin ja alkoholin hintaa nostettiin 25% vuonna 1985. Viinitarhoja hakattiin maan tasalle. Viinakaupat olivat nyt auki arkisin kello 14–19 ja viikonloppuisin kiinni. Alkoholinkäytön laillinen alaikäraja nousi 18:sta 21 vuoteen. Alkoholia ei saanut enää myydä sairaaloiden, koulujen, tehtaiden ja lentokenttien lähellä. Julkisilla paikoilla juopuneita rangaistiin. Alkoholin kotipoltosta sai joko isot sakot tai vankeutta. Valtio tuki aktiivisesti muun muassa urheilukeskusten ja puistojen rakentamista.


text: Kampanjan seurauksena alkoholismi väheni, rikollisuus laski, syntyvyys nousi, kuolleisuus väheni ja työaikaa säästyi. Huliganismi ja juopottelusta johtuvat avioerot vähenivät. Alkoholin käyttö väheni kotipoltosta ja korvikkeista huolimatta niin, että se palautui ennelleen vasta vuonna 1993.


text: Viinakauppojen eteen ilmestyivät "Gorbatšovin käyriksi" sanotut pitkät jonot. Kansaa raivostutti tuntikausia kestänyt juhlaviinan jonotus. Gorbatšovista tuli epäsuosittu "limonaatimies" ja "generaalisihteerin" (pääsihteeri) sijasta "mineraalisihteeri" viittauksena mineraali- eli kivennäisveteen. Alkoholin vastaisesta kampanjasta huolimatta Gorbatšov itse joi juhlissa, tosin kohtuullisesti


text:
Kansanterveydelliset ongelmat pahenivat, kun ihmiset alkoivat etsiä korvikkeita alkoholille, ja valmistaa sitä itse kotonaan. Kuolleisuus nousi uudelleen ja eräänä vuonna 400 000 ihmistä kuoli epäpuhtaaseen votkaan. Kotipoltto (venäjäksi "samogon") lisääntyi rajusti. Suuvettä, ikkunanpesunestettä, jarrunestettä, bensiiniä, hammastahnaa ja kenkävoidetta käytettiin viinan korvikkeina. Nämä saattoivat olla välittömästi hengenvaarallisia. Sokerin ja hiivan myynti kasvoi, mutta myytävä leivonnaisvalikoima supistui. Miliisi ei kyennyt kotipolttoa estämään ja rangaistukset eivät pelottaneet pontikan, kaljan ja kotiviinien tekijöitä.
Huumeiden käyttö lisääntyi.. Valtio menetti alkoholin myyntituloja, kun alkoholikauppa siirtyi mustaan pörssiin.


text: Vuonna 1987 votka palautettiin kauppoihin ongelmien takia Gorbatšov itse piti jälkikäteen Venäjällä yleistä alkoholiongelmaa pahana, mutta sen vastaisessa ohjelmassa tehtiin hänen mielestään monia virheitä


title: Aroldis Chapman

text: Albertín Aroldis Chapman de la Cruz (s. 28. helmikuuta 1988 Holguín, Kuuba) on kuubalais-yhdysvaltalainen baseballpelaaja, joka edustaa MLB-liigan New York Yankeesiä. Hänen roolinsa on lopettava syöttäjä eli "closer".


title: Aroldis Chapman

text: Kuuban maajoukkueessa pelannut vasenkätinen Chapman loikkasi vuonna kesällä 2009 maajoukkueturnauksessa Rotterdamissa, Alankomaissa, ja muutti Andorraan saavuttaakseen vapaan agentin statuksen. Hän solmi tammikuussa 2010 Cincinnati Redsin kanssa kuusivuotisen sopimuksen, arvoltaan 30,25 miljoonaa dollaria. MLB-debyyttinsä Chapman teki elokuussa 2010.


title: Aroldis Chapman

text: Syyskuussa 2010 Chapman rikkoi kaikkien aikojen nopeimman syötön ennätyksen, kun hänen syötölleen mitattiin nopeudeksi 105,1 mailia tunnissa (169,1 km/t). Hänet tunnetaan yleisesti MLB:n kovimman heiton omaavana syöttäjänä.


title: Aroldis Chapman

text: Chapman kaupattiin kauden 2015 jälkeen Cincinnatista New York Yankeesiin.


title: Aroldis Chapman

text: Chapman sai Yhdysvaltojen kansalaisuuden huhtikuussa 2016.


title: Xemax

text: Xemax Oy on tamperelainen laihdutus- ja kehonrakennusvalmennukseen erikoistunut yritys, jonka päätoimiala ovat erilaisille asiakasryhmille räätälöidyt verkkovalmennukset. Yritys omistaa FitFarm-liikunta- ja valmennuskonseptin ja sen valikoimiin kuuluu myös personal training -palvelut, lisäravinteet ja treenivälineet. Yritys on kuulunut 2010-luvulla Kauppalehden tekemissä listauksissa Suomen kovimpiin kasvuyrityksiin ja menestyneimpien yritysten kärkijoukkoon.


title: Xemax

text: Aputoiminimestään FitFarm paremmin tunnetun Xemax Oy:n toimitusjohtajana on vuodesta 2015 toiminut Olli Suominen. Yrityksen omistaa Jutta Marketing Oy, jonka omistaja on Jutta Gustafsberg. Jutta Gustafsbergin lisäksi Xemaxin hallitukseen kuuluu Jari Mentula.


title: Xemax

text: Idea Fitfarmiin syntyi Jutta Gustafsbergin mukaan ihan vahingossa, kun hän alkoi vuonna 2009 valmistautua body fitness-kilpailuihin valmentajansa kehonrakentaja Jari Mentulan kanssa. Hän kirjoitti kokemuksistaan blogiinsa, josta tuli hyvin suosittu. Blogin lukijat pyysivät Gustafsbergiltä ja Mentulalta laihdutus- ja treenineuvoja ja niin blogin ympärille syntyi verkkovalmennus. Se oli aluksi ilmainen, mutta kun käyttäjiä oli yli 60 000, FitFarm-kurssi kaupallistettiin, sillä kurssiin liittyviin kysymyksiin vastaamiseen meni niin paljon aikaa.


title: Xemax

text: Gustafsberg ja Mentula aloittivat yhteisvalmennukset vuonna 2010. Yrityksen liikevaihto oli tuolloin 280 000 euroa. Yrityksen ensimmäisiä työntekijöitä olivat valmentaja Satu Kalmi ja personal trainer Tero Kivinen.


title: Xemax

text: Yritys kasvoi aluksi hitaasti, mutta vuonna 2012 televisio-ohjelma Jutta ja superdieetit toi yritykselle julkisuutta ja liikevaihto kasvoi 1,5 miljoonaan euroon, josta tuloksen osuus oli 474 000 euroa. Seuraavana vuonna yhtiön liikevaihto kaksinkertaistui kolmeen miljoonaan euroon tuloksen ollessa 897 000 euroa. Televisiossa pyöri silloin Jutta ja puolen vuoden superdieetit parhaaseen katseluaikaan.


title: Xemax

text: Syksyyn 2014 mennessä yritys oli valmentanut netin kautta yli 70 000 maksavaa asiakasta. Personal trainer -ohjausta sai silloin noin viisisataa ihmistä ympäri Suomen. Personal trainer -palveluita ostettiin myös itsenäisiltä yrittäjiltä.


title: Xemax

text: Vuonna 2015 televisiojulkisuutta yritykselle toivat Jutta ja huikeat häädieetit ja Jutan ja Vertin supersinkkudieetti ja yrityksen liikevaihto oli noin kolme miljoonaa euroa ja tulos noin puoli miljoonaa. Gustafsberg luopui toimitusjohtajuudesta, ”koska ei ole koskaan pitänyt exceleistä”. Uudeksi toimitusjohtajaksi valittiin Olli Suominen, joka oli toiminut fitnessalalla vuodesta 1998, ollut toimitusjohtajana mukana kahden fitnessbrändin (FAST Sports Nutrition ja WFC eli Wolf Fitness Club) rakentamisessa. Suominen oli mukana myös alusta asti FitFarmin toiminnassa, ensin yhteistyökumppanina, sitten konsulttina.


title: Xemax

text: Vuonna 2016 yrityksessä työskenteli sen omistaja Jutta Gustafsbergin lisäksi kolme työntekijää ja nelisenkymmentä alihankkijaa.


title: Xemax

text: Vuonna 2017 Xemax ja sen toimitusjohtaja Suominen ostivat yhteensä 18 prosenttia Trainer4You-koulutuskonsernista. Kaupan tavoite oli tiivistää yhtiöiden yhteistyötä muun muassa verkkovalmennuksissa. Trainer4You oli Suomen suurin ja yksi Euroopan johtavia personal trainer -alan koulutusorganisaatioita ja se työllisti yli 20 asiantuntijaa. Vuonna 2016 sen liikevaihto oli yli 4 miljoonaa euroa.


title: Xemax

text: FitFarmin tuotteisiin kuuluu muun muassa verkkovalmennuksia, personal training -palveluita ja näissä tarvittavia välineitä. Keväällä 2018 tarjolla oli 11 verkkovalmennusta, joiden kestot vaihtelivat 4 viikosta 12 viikkoon. Personal training -palveluita oli tarjolla eri puolella Suomea: Helsinki, Juva, Jyväskylä, Kuopio, Lahti, Oulu, Pohjanmaa, Rovaniemi, Tampere, Turku ja Vantaa. Valmennuspakettien kestot vaihtelivat kuukaudesta vuoteen. FitFysio tarjosi apua tuki- ja liikuntaelinten huoltoon ja ongelmiin. Yrityksen verkkokaupassa myytiin edellä mainittujen lisäksi myös treenivälineitä, vaatteita, kirjoja, retriittejä, rentoutusäänitteitä, ravintolisiä ja vitamiineja.


title: Roberto Wis

text: Roberto Vittorio Wis (7. marraskuuta 1908 Poggibonsi, Italia – 4. elokuuta 1987 Helsinki) oli italialainen romanisti ja leksikografi, joka teki elämäntyönsä suurelta osin Suomessa. Hänelle myönnettiin professorin arvonimi 1962.


title: Roberto Wis

text: Roberto Vittorio Weiss di Lodrone omaksui myöhemmin nimen Roberto Wis. Hän valmistui lakitieteen ja kirjallisuuden tohtoriksi Firenzen yliopistosta ja työskenteli Italian ulkoministeriön kulttuuriasiainosaston palveluksessa Bulgariassa ja Virossa. Helsinkiin hän saapui syksyllä 1940. Hän perusti sinne 1942 Italian kulttuuri-instituutin (Istituto Italiano di Cultura in Finlandia) ja johti sitä aina vuoteen 1966. Samalla hän oli Helsingin yliopistossa italian kielen lehtori 1942–1974 ja Italian kirjallisuuden dosentti vuosina 1959–1978. Wis kirjoitti tutkimuksia Dantesta ja elämäkerran runoilija Giacomo Leopardista. Hän kannusti italialaisen kirjallisuuden suomentamiseen ja julkaisi vuonna 1969 suomalais-italialaisia kulttuurisuhteita käsitelleen tutkimuksen "Terra boreale".


title: Roberto Wis

text: Wisin puoliso oli professori Marjatta Wis.


title: Roberto Wis

text: Wisiä (Roberto Weiss) ei pidä sekoittaa historioitsija Roberto Weissiin (1906–1969).


title: Bhairava

text: Bhairava (sanskritiksi "Kauhea, Hirmuinen") Hindulainen jumala, jota joskus kutsutaan nimellä Kala Bhairava. Shivan kiivas ilmentyminen, joka yhdistetään tuhoon. Hänen on usein kuvattu olevan otsa kurtussa, omaavan vihaiset silmät, terävät tiikerinhampaat ja liekehtivät hiukset. Hän esiintyy muuten alasti, paitsi hänellä on kaulassaan pääkalloista tehty seppele ja kaulan ympärille on kietoutunut käärme. Hänellä on neljä kättä ja hän kantaa mukanaan hirttosilmukkaa, atrainta, rumpua ja pääkalloa. Hän esiintyy yleensä mukanaan koira. Bhairava on peräisin Hindujen legendoista ja hän on pyhä Hinduille, Buddhalaisille ja Jainalaisille . Häntä palvotaan ympäri Intiaa ja Nepalia.


title: Bhairava

text: Bhairavan alkuperä voidaan jäljittää Brahman ja Vishnun väliseen keskusteluun, josta kirjoitetaan Shiv Mahapuran teksteissä. Siinä Vishnu kysyi Brahmalta: "Kuka on universumin ylin luoja?". Brahma ylimielisesti suositteli Vishnua palvomaan häntä ylimpänä luojanaan. Yhtenä päivänä Brahma ajatteli: "Minulla on viisi päätä. Shivalla on myös viisi päätä. Voin tehdä kaikkea mitä Shiva tekee. Täten minä olen Shiva". Brahmasta tuli tämän seurauksena hieman egoistinen ja lisäksi hän alkoi muokkaamaan Shivan töitä ja puuttui siihen mitä Shivan kuului tehdä. Joten Mahadeva (Shiva) heitti pienen naulan sormestaan, josta muotoutui Kala Bhairavan hahmo. Tämä hahmo pystyi vapaasti leikkaamaan yhden Brahmanin päistä. Kala Bhairava pitää käsissään Brahmanin pääkallosta tehtyä maljaa; Brahma Kapalaa. Tämän vuoksi Brahmanin ego tuhoutui ja sen seurauksena hän koki valaistumisen. Siitä lähtien hänestä tuli hyödyllinen itselleen, maailmalle ja syvästi kiitollinen Shivalle. Shivan onkin sanottu vartioivan jokaista Shaktipeeth temppeliä Kala Bhairavan muodossa. Siksi kaikkia Shaktipeeth temppeleitä täydentää temppeli, joka on omistettu Bhairavalle.


title: Bhairava

text: Temppeleitä tai pyhättöjä Bhairavan kunniaksi on esillä Jyotirlingan temppeleiden sisällä tai niiden läheisyydessä. Sieltä löytyy myös kaksitoista hengellistä pyhäkköä, jotka on omistettu Shivalle. Näitä löytyy ympäri Intiaa mukaan lukien Kashi Vishwanathin Temppeli, Varanasin ja Kal Bhairavin temppeli, Ujjain. Patal Bhairavin ja Vikrant Bhairavin pyhäköt sijaitsevat myös Ujjainissa .


title: Bhairava

text: Kala Bhairavan temppeleitä löytyy myös ympäri Shakti Peethasioita. Sanotaan että, Shiva antoi jokaisen 52. Shakti Peethasin vartioinnin yhdelle Bhairavalle. Siellä sanotaankin olevan 52 Bhairavan hahmoa, joita pidetään Shivan itsensä ilmentyminä.


title: Bhairava

text: Perinteisesti, Kal Bhairav on "Grama devata" (suojeluspyhimys) Karnatakan, Maharashtran ja Tamil Nadun maalaiskylissä, joissa häntä nimitetään "Bhaivara/Annadhani" "Vairavar". Karnatakassa, Herra Bhairava on yhteisön korkein Jumala ja häntä yleisesti kutsutaan nimellä "Gowdas". Gangadikara Gowdan kastilaisten piirissä hän on erityisesti holhooja ja rankaisija.


title: Noah Syndergaard

text: Noah Seth Syndergaard (s. 29. elokuuta 1992 Mansfield, Texas) on yhdysvaltalainen baseballpelaaja, joka edustaa MLB-liigan New York Metsiä. Hänen pelipaikkansa on syöttäjä.


title: Noah Syndergaard

text: Syndergaard tunnetaan yleisesti lempinimellä "Thor".


title: Noah Syndergaard

text: Toronto Blue Jays valitsi lukiossa olleen Syndergaardin vuoden 2010 ensimmäisellä kierroksella. Hänet kaupattiin joulukuussa 2012 New York Metsiin osana isompaa vaihtokauppaa, jossa Torontoon siirtyi muun muassa tähtisyöttäjä R. A. Dickey.


title: Noah Syndergaard

text: MLB-debyyttinsä Syndergaard teki Metsin riveissä toukokuussa 2015. Hän teki läpimurtonsa heti tulokaskaudellaan, ja oli iso osa World Seriesin asti edennyttä joukkuetta. Loppuottelusarjan Mets kuitenkin hävisi Kansas City Royalsille voitoin 4-1.


title: Jutan voimakirja

text: Jutan voimakirja on elokuussa 2015 ilmestynyt elämäntapaopas, jonka Jutta Gustafsberg kirjoitti toimittaja Elina Tanskasen kanssa. Kirjassa käydään läpi Jutan elämäntarina ja se, miten hän on kohdannut vastoinkäymisiä ja menetyksiä, hoitanut parisuhteensa ja eronsa sekä käsitellyt menestystä. Kirjassa hän kertoo parhaat vinkkinsä henkiseen ja fyysiseen hyvään oloon.


title: Jutan energisoiva dieettikirja

text: Jutan energisoiva dieettikirja ilmestyi joulukuussa 2015. Sen ovat kirjoittaneet Jutta Gustafsbergin ja ravintovalmentaja Tiina Hälvä. Kirjassa esitellään kolme huippudieettiä: pH,detox ja antiaging, ja se sisältää runsaasti reseptejä, joihin löytyy saa raaka-aineet tavallisista ruokakaupoista. Dieetit eivät tähtää vain painonpudotukseen vaan kokonaisvaltaiseen hyvinvointiin.


title: Syöttäjä

text: Syöttäjä () on baseballin pelipaikka.


title: Syöttäjä

text: Syöttäjä on pelaaja, joka nimensä mukaisesti syöttää palloja vastustajan lyöjille. Ulkovuorossa olevan joukkueen syöttäjä yrittää polttaa kolme sisävuorossa olevan joukkueen lyöjää, jolloin vuoro vaihtuu. Syöttäjän merkitys on baseballissa erittäin suuri.


title: Syöttäjä

text: Baseballkentän "timantin" keskellä on syöttökumpu, josta syöttäjä heittää pallon kotipesän suunnassa olevaa syöttölaattaa kohti, jonka äärellä seisoo vastajoukkueen lyöjä. Syöttökummun läpimitta on 5,5 metriä ja korkeus enintään 25,5 senttimetriä kotilaattaan nähden. Kummun keskipisteen takana on pieni syöttölaatta, johon syöttäjän on koko syötön ajan kosketettava. Syöttäjän etäisyys lyöjästä on 18,5 metriä.


title: Syöttäjä

text: Syöttäjä voi heittää pallon eri tyyleillä, joilla palloon saadaan käden asentoa sekä otetta vaihtamalla erilainen nopeus ja lentorata. Iskualue eli "strike zone" on kotilaatan päällä oleva kuvitteellinen aukko, joka on lyöjän polvien ja rinnan välisellä alueella. Lyöjä saa vapaataipaleen ykköspesälle esimerkiksi neljästä väärästä syötöstä tai jos syöttö osuu lyöjään.


title: Syöttäjä

text: Baseballissa syöttäjät voidaan jakaa pääpiirteittäin kolmeen eri rooliin;


title: Syöttäjä

text: Syöttäjien roolit saattavat vaihdella kauden mittaan, ja yleisesti ottaen joukkueen viisi parasta syöttäjää muodostavat syöttäjien rotaation.